
Úvod
        Človek je jedinec spoločenský o čom svedčí jeho potreba kontaktu s okolím. Dorozumievanie sa s ľuďmi, vyjadrovanie svojich pocitov, nálad, vzdelávanie sa, či budovanie a upevňovanie medziľudských vzťahov, to všetko a ešte oveľa viac umožňuje komunikácia. U osôb s kombinovaným postihnutím je táto dôležitá zložka viac či menej obmedzená, čo má za následok negatívne vnímanie samého seba, okolia, nemožnosť riadne sa vyjadriť človeka frustruje a negatívne ovplyvňuje každú minútu jeho života. 
        Táto diplomová práca sa venuje komunikácii, komunikačným schopnostiam a možnostiam osôb s viacnásobným postihnutím. Cieľom je zistiť u niekoľkých konkrétnych prípadoch žiakov základnej školy špeciálnej, akým spôsobom sa dorozumievajú so svojim okolím, ako okolie prispieva k tomu, aby mohli vyjadriť svoje potreby,  pocity a rozvíjať komunikačné schopnosti vzhľadom k forme postihnutia. Tiež zistiť či sa v zariadení používajú rôzne alternatívne či augmentatívne formy komunikácie, ak áno tak ako sú praktizované. 
        Diplomová práca je rozložená do štyroch kapitol. Prvé tri sú teoretické, spracované na základe odbornej literatúry. Štvrtá kapitola je empirická a v nej spracovaný samotný výskum neštruktúrovanou metódou pozorovania, rozhovorov a možnosťou nahliadnutia do osobných záznamov žiakov s ťažkou formou postihnutia. V prvej kapitole je zahrnutý pojem komunikácia, vymedzené formy a druhy komunikácie, tiež je tu opísané ako by mala vyzerať tzv. zdravá komunikácia, opísaný vývoj reči, druh narušenej komunikačnej schopnosti a možnosti špeciálne pedagogickej podpory pre žiakov, ktorých komunikačná úroveň je obmedzená z dôvodu vážneho postihnutia. Do druhej kapitoly je zahrnuté kombinované postihnutie, vymedzenie pojmu, jeho etiologické faktory a klasifikácia. Ďalej je venovaná špeciálne pedagogickej diagnostike, možnostiam vzdelávania a rôznym špecifikám v komunikácii žiakov s kombinovaným postihnutím. Posledná teoretická kapitola sa venuje systémom alternatívnej a augmentatívnej komunikácie a iným prostriedkom, ktoré slúžia k osvojeniu si reči. Rámcový vzdelávací program a komunikatívne kompetencie sú poslednou časťou teoretickej časti tejto práce. Samotná výskumná časť sa zameriava na prípadové štúdie troch prípadov žiakov v základnej škole špeciálnej v Brne,  ich komunikačné schopnosti a možnosti a zameranie sa na spôsob akým komunikujú s okolím a okolie s nimi. V závere sú zhrnuté poznatky z šetrenia a predpokladané návrhy pre špeciálne pedagogickú prax.  

















1 Komunikácia a komunikačné schopnosti jedincov s kombinovaným postihnutím
1.1 Komunikácia a jej formy
            Reč je nástrojom dorozumievania medzi ľuďmi. Ovplyvňuje rozvoj poznávacích procesov vrátane rozvoja myslenia a má tiež významný vzťah k socializácii človeka. Schopnosť človeka verbálne či neverbálne komunikovať do značnej miery spoluurčuje úroveň socializácie. Je to proces zdieľania a dorozumievania (Přinosilová, D., 2007). Z. Janovcova (2003, s. 3) označuje komunikáciu človeka s ostatnými ľuďmi za jednu z najdôležitejších životných potrieb. Pre rozvoj celej osobnosti človeka je významná hlavne reč hovorová. Je prostriedkom edukácie a socializácie.
        M. Vágnerová  (2007, s. 112) uvádza, že jazyk sa dá chápať ako kognitívny a komunikačný kód, ktorý využíva určité symboly a tie sú systematicky, podľa určitých pravidiel usporiadané. Reč hovorená a písaná je konkrétna jazyková schopnosť. 
        V Psychologickom slovníku od P. Hartla (2004, s. 265) je opísaných mnoho druhov komunikácie. Spomína sa tu komunikácia alternatívna, analógová, augmentatívna, digitálna, hromadná, chemická, kongruentná, mechanická, medziľudská, mimo slovná, neslovná, neverbálna, neverbálna špeciálna, komunikácia neverbálna, optická, patologická, posilňujúca, sociálna, sociálne nepriama, sociálne priama , komunikácia verbálna a zvuková.
        „ Jazyk je prostriedok zmysluplného vyjadrenia obsahov vedomia spôsobom zrozumiteľným pre určité spoločenstvo...“ (Vávrová, M., 2007, s. 112). 
        Aby bol rozvoj komunikácie úspešný, je závislý na určitých schopnostiach neuromotorických, senzorických, kognitívnych a ich kooperácie. Tento rozvoj ovplyvňuje mnoho faktorov, medzi ktorými je vzájomná súvislosť. Týmito faktormi sú: myslenie jedinca, motorika, senzomotorika, vnímanie, mentálna úroveň a iné; medzi vonkajšie faktory patria: rodinné prostredie, prírodné, spoločenské...  Komunikácia sa zdokonaľuje a vyvíja celý život (Opatřilová, D., 2013).
        Správne používanie jazyka je zložitý proces, na ktorom sa podieľa množstvo faktorov. Jeho genetická základňa je stále málo preskúmaná, ale možno hrá najdôležitejšiu úlohu v ranom období tohto procesu. Kľúčové sú tiež neurologické, kognitívne a emocionálne schopnosti dieťaťa (Fleischhacker, W. W., 2009).
        „Jazyk je chápaný a používaný na úrovni myslenia.“ (Vágnerová, M., 2007, s. 113). Na jeho funkciách sa podieľa viacero oblastí mozgovej kôry. Hlavné centrá sú lokalizované v kôre ľavého čelného, spánkového, temenného a tylového laloku. Najvýznamnejšími centrami sú Brocove a Wernickovo centrum. Brocove centrum je významné pre aktívne verbálne vyjadrovanie a Wernickovo centrum je zasa dôležité pre porozumenie reči. Čo sa týka jazykových kompetencií, dá sa k nim podľa M. Vágnerovej (2007, s. 114) pristupovať z viacerých hľadísk: 
1. Fonologicko – fonetické hľadisko, ktoré zahŕňa zvukovú stránku reči, kvalitu výslovnosti, celkovú plynulosť a intonáciu rečového prejavu. 
2. Lexikálne – sémantické hľadisko. To zahŕňa rozsah a kvalitu slovnej zásoby, aktívny a pasívny slovník a rozlišovanie druhov slov. 
3. Syntaktické hľadisko zohľadňuje znalosti a spôsob užívania gramatických pravidiel. 
4. Pragmatické hľadisko zahŕňa komunikačné využitie jazykových kompetencií, spôsob užitia, jeho efektivitu a adekvátnosť. 
        Komunikácia môže prebiehať v rôznych formách a spôsoboch. Jej formami sú spravidla komunikácia verbálna a neverbálna. Verbálnou komunikáciou sa rozumie reč pomocou slov v rôznych formách: slová artikulované, tlačené, písané alebo hovorené. Do hovorenej reči patrí tempo, tón hlasu, melódia, hlasitosť, rytmus reči... V písanej reči ide hlavne o úpravu písma a obsahovú stránku. Do verbálnej komunikácie patrí tiež reč čítaná, ktorej formálnou stránkou je správnosť čítaného, rýchlosť čítania, intonácia a obsah čítaného textu. Do neverbálnej komunikácie patrí to, čo človek vyjadruje bez slov, prípadne so slovami ako sprievod slovnej komunikácie. Do neverbálnej komunikácie patrí: gestika (pohyby hlavy, rúk, tela...), posturika (postoj tela), mimika (výraz tváre), očný kontakt, proxemika (priestorové chovanie/vzdialenosť medzi komunikujúcimi), haptika (telesné dotyky), oblečenie, ozdoby, celkový vzhľad osoby (Klenková, J., 2008).
        „Komunikácia posilňuje alebo tlmí emócie a formuje postoje. Dokáže popudiť, provokovať, iniciovať – i uchlácholiť a zbrzdiť druhého v jeho odhodlaní. Dokáže presvedčiť o pravde aj vierohodne šíriť lož“ (Vybíral, Z., 2009, s. 11).


1.2 Zdravá komunikácia

        Zdravá komunikácia je tiež nazývaná komunikáciou funkčnou. Ide o protiklad disfunkčnej komunikácie, ako je napríklad reč agresívna, či negatívne hodnotenie situácie. 
          Charakteristickými znakmi zdravej komunikácie sú: bezprostrednosť reakcie – odpoveď neodkladáme na neskôr, reagujeme hneď alebo s malým časovým odkladom. Odkladanie reakcií, dlhé mlčanie, kedy nevieme čo si druhý človek o správe myslí vedú k narušeniu vzťahu; kognitívne prispôsobovanie – pri komunikácii sa prispôsobujeme prejavom, slovníku druhého. Nejde o ovplyvniteľnosť našich názorov, ale o prejavenie záujmu; záujem – dávame najavo, že sa zaujímame o rozprávanie komunikačného partnera, udržiavame očný kontakt, trpezlivo naslúchame, myšlienky neodbiehajú, nezaoberáme sa pri komunikácii inou činnosťou; reciprocita – vzájomná možnosť vyjadriť sa približne rovnakou časovou a priestorovou mierou v dialógu. Každého účastníka necháme dohovoriť a vzájomne sa neprerušujeme; humor – pomáha uvoľniť atmosféru; vyhýbame sa kritike druhého; otvorene zdieľame svoje pocity; konzistentnosť – jednanie, ktoré zodpovedá našim pocitom. Pôsobenie na druhých dôveryhodne.
Pozitívna komunikácia – zvyšujeme sebavedomie druhého, povzbudzujeme a upevňujeme tak sebadôveru. Každý negatívny výrok sa dá preformulovať tak, aby znel pozitívne (Vybíral, Z., 2009). 
      Súčasťou zdravej komunikácie je tiež mlčanie a asertivita. Mlčanie býva nepríjemné pre človeka, ktorý sám sebe kladie nárok, že by mal stále rozprávať. Rozhovor však sám o sebe väčšinou nezačína slovami, ale očným kontaktom, úsmevom, gestom... (Praško, J., 2003).

        J. Kelnarová, E. Matějková (2009, s. 17) uvádzajú, že úspešná verbálna komunikácia predpokladá zvládnutie viacerých zložiek ústneho prejavu. Týmito zložkami sú tempo reči – ľudia, ktorí sú si neistí a chcú rozhovor čo najskôr ukončiť väčšinou hovoria rýchlo, naopak to môže byť aj prípad človeka, ktorý má o problematike veľa informácií a chce ich ďalej predať čo najviac, alebo sa jedná o človeka s obavou, že ho nenechajú dohovoriť. Intonácia, ktorá môže znieť priateľsky, ironicky, či podráždene. Hlasitosť reči záleží od témy rozhovoru. Pred publikom hovoríme hlasnejšie, o súkromných a intímnych veciach sa bavíme tichšie. Používanie určitých slov pôsobí rušivo, ide o slová parazitné, embolické. Aby sme dodali druhému priestor na popremýšľanie a odpočinok v rámci konverzácie, používame tzv. pomlky. Hlas a jeho výška sú tiež závislé od emočného ladenia daného jedinca. Dôležité je tiež sledovať non verbálnu komunikáciu osôb s ktorými sa bavíme. Efektívnu komunikáciu tiež charakterizuje jednoduchosť, jasnosť a zrozumiteľnosť, stručnosť, vhodná doba pre oznámenie určitej informácie a adaptabilita – rozhovor prispôsobujeme reakciám druhej osoby.
        „Kvalitná komunikácia spoluvytvára celkovú kvalitu nášho života“ (Vybíral, Z., 2009, s. 213). Málokto by prehlásil, že má pocit spokojného života, ak by strádal možnosť kvalitne komunikovať. Týmto nedostatkom trpí mnoho ľudí ako napríklad: ľudia v sociálnej, kultúrnej, geografickej izolácii, jedinci samotárski, ľudia pripútaní dlhodobo k osobe hovoriacej dysfunkčne, ženy na materskej dovolenke... Často sa u týchto osôb dostavujú vzťahové alebo rečové poruchy. Dlhodobé vystavenie nezdravej komunikácii zanecháva stopy v jedincovej mysli, v poznávaní, posudzovaní, preferenciách, môže narušovať jeho charakter a deformovať slovník. Preto psychológovia a psychiatri považujú zdravú komunikáciu za dôležitú podmienku osobnostného optima. Zdravá komunikácia blahodarne pôsobí na priebeh väčšiny telesných ochorení.

1.3 Narušená komunikačná schopnosť

        Podľa V. Lechtu (1995, s. 19) je komunikačná schopnosť narušená vtedy, keď
„niektorá rovina jazykového prejavu alebo niekoľko rovín súčasne pôsobí interferenčne vzhľadom ku komunikačnému zámeru“.
Narušenou komunikačnou schopnosťou sa zaoberá odbor logopédie. Logopédi riešia hlavne otázku možnej prevencie, diagnostiku, nápravu, výchovu a vzdelávanie jedincov s NKS a to vo všetkých fázach vývoja. Sú to ale väčšinou osoby pracujúce v materských, základných školách či zariadeniach voľno časových aktivít, ktoré upozornia rodičov na potrebu logopedickej starostlivosti o ich dieťa. Veľmi dôležité je sledovať komunikačné schopnosti u detí s nejakým zdravotným postihnutím, pretože u týchto detí sa často vyskytujú tzv. symptomatické poruchy reči (Přinosilová, D., 2007). 

Vývoj reči
        Reč dáva človeku schopnosť vyjadriť informácie a vzájomne sa dorozumievať. Je to sústava zložitých znakov, ktorými ľudia vyjadrujú svoje myšlienky, priania, pocity, radosť, súhlas, smútok, hnev, ohrozenie... Prijímanie týchto informácií sa deje predovšetkým pomocou sluchu a zraku. Osoba potom pomocou hovoridiel formuje zvukovú podobu jednotlivých znakov. Vývoj reči prechádza typickými štádiami od novorodenca, cez dojča, predškolský, školský vek, obdobie puberty až dospelosť (Kejklíčková, I., 2011). 
        Pre správny vývoj reči sú dôležité normálne anatomicko – funkčné vzťahy v oblasti hlavy a krku, sluch, rozumové schopnosti a stimulujúce sociálne prostredie. Už pred narodením sa dieťa naladí na melódiu hlasu matky. Vývoj funkcie sluchového orgánu je ukončený v 34. týždni intrauterného vývoja. Novorodenecký krik je prvým prejavom komunikácie dieťaťa. Od 6. Mesiaca dieťa začína rozlišovať základné zvuky reči. Ďalším významným pred-rečovým obdobím je obdobie broukania. Dieťa vníma melódiu reči, jej silu, rytmus, hlasitosť. Broukanie postupne prechádza do obdobia žvatlania. Dieťa už vlastné zvuky kontroluje sluchom a porovnáva ich so zvukmi z okolia. Aktívny slovník sa začína rozvíjať medzi 10. až 14. mesiacom. Vtedy začína tvoriť jednoduché vety. V 2 rokoch sa pýta „čo to je?“ a okolo 3. roku sa objavuje otázka „prečo?“. Spočiatku dieťa používa iba podstatné mená a postupne sa vo vete objavujú slovesá. Dlho vo vyjadrovaní nepoužíva abstrakciu, vyjadruje sa konkrétne. Od 3 rokov si osvojuje gramatickú štruktúru vety a v 6. roku veku už zvláda jednoduché súvetia (Dlouhá, O., Černý, L., 2012). 
        Reč sa ďalej rozvíja v priebehu školského obdobia, v období dospelosti a v starobe. U chlapcov dochádza v období puberty k zväčšeniu hrtanu a tým dochádza k tzv. mutácii, teda k zmene hlasu. U dievčat je zmena malá, takmer nepozorovateľná. Ak je dieťa vychovávané vo viacjazyčnom prostredí, zvláda tieto jazyky so všetkými ich zvláštnosťami. Čím neskôr sa dieťa začne učiť cudzí jazyk, tým je jeho zvládnutie ťažšie (Kejklíčková, I., 2011). 

Poruchy reči
        Narušená schopnosť komunikovať má ničivý dopad na jedinca a ovplyvňuje nie len jeho sociálne fungovanie, ale predovšetkým osobnosť jednotlivca. Vývoj reči ide ruka v ruke s kognitívnym vývojom. V prípade, že je znížená stimulácia rečová, zhorší sa aj vývoj kognitívnych schopností. Hoci proces osvojovania si jazyka trvá celý život, všeobecne platí, že existuje kritické obdobie pre rozvoj reči v detstve a v období raného detstva. Počas tohto obdobia je mozog schopný najlepšie prijať jazyk a integrovať ho do neurónovej siete, ktorá je dôležitá pre rozvoj intelektuálnych schopností a správanie jedinca. V neskoršom veku je učenie sa jazyka ťažšie a menej účinné. Faktormi brániacimi správne si osvojenie jazyka v tomto období sú napríklad: sluchové vady, mentálne postihnutie, nedostatočne stimulujúce prostredie a iné (Fleischhacker, W. W., 2009).     
        Porúch reči existuje mnoho druhov. Niektoré sú ľahké, iné ťažšie a sú aj poruchy veľmi závažné. Podľa ťažkostí odstránenia či zmiernenia poruchy, alebo tiež jej celkovým dopadom na zdravotný stav postihnutého  sa určuje stupeň jej závažnosti (Kejklíčková, I., 2011). 
        Podľa Lechty rozdeľujeme  narušenú komunikačnú schopnosť na kategórie:
1. Vývojová nevravnosť (vývojová dysfázia)
2. Získaná orgánová nevravnosť (afázia)
3. Získaná psychogénna nevravnosť (mutizmus)
4. Narušenie zvuku reči (rinolália, palatolália)
5. Narušenie fluencie reči (tumultus sermonis, balbuties)
6. Narušenie článkovania reči (dyslália, dysartria)
7. Narušenie grafickej stránky reči
8. Symptomatické poruchy reči
9. Poruchy hlasu
10. Kombinované vady a poruchy reči (Kelnarová, J., Matějková, E., 2009).

Vývojová dysfázia:
        O. Dlouhá, L. Černý (2012, s. 38) uvádzajú, že vývojová dysfázia je porucha rečového vývoja, ktorú spôsobuje porucha percepcie reči rôzneho stupňa a prejavuje sa rôznymi formami postihnutia jazykových štruktúr. Podľa symptómov sa delí na perceptívnu, expresívnu a miešanú. Vyskytuje sa u 5-7% detí, viac u chlapcov. 
        Je tu narušené rozlišovanie  reči a tak isto tvorba a formovanie prvkov reči. 
Predpokladá sa, že porucha vzniká behom vnútromaternicového života alebo v priebehu 1. roku života dieťaťa. Nejedná sa však o poruchu intelektu. U detí s touto poruchou sa dá pozorovať psychomotorický nepokoj, znížená koncentrácia, zhoršená motorika. Vývoj reči býva oneskorený vo všetkých jeho zložkách. Dieťa sa nezrozumiteľne vyjadruje a tiež zle rozumie, slovná zásoba sa rozvíja pomaly. Artikulácia je nepresná, pretrváva patlavosť. Prevláda tu znížená schopnosť naučiť sa slovne komunikovať (Kejklíčková, I., 2011).

Afázia:
        V Psychologickom slovníku (2004, s. 16) je afázia definovaná ako porucha tvorby a porozumenia reči; neschopnosť pomenovať javy, porozumieť slovám. Je spôsobená poruchou dominantnej hemisféry, najčastejšie pri cievnej mozgovej príhode. Afázia môže byť buď motorická – pri poruche Brockovho centra – neschopnosť hovoreného prejavu pri zachovaní porozumenia reči, alebo ide o afáziu senzorickú – pri poruche Wernickovho centra – postihnutá je schopnosť porozumenia reči s následnou poruchou hovoreného prejavu. Inteligencia nie ej znížená. 
        Jedná sa tu o stratu už predtým nadobudnutej schopnosti komunikácie rečou. Rečové ústrojenstvo pritom nie je poškodené. Okrem hovorenej reči tu môže byť poškodená aj reč písaná, tlačená, kreslená. Niekedy býva poškodená pamäť alebo tiež schopnosť počítať (Kejklíčková, I., 2011).

Mutizmus:
        Elektívny alebo tiež výberový mutizmus je poruchou sociálnych vzťahov kedy dieťa v určitých situáciách pri styku s určitými ľuďmi odmieta hovoriť. Pri tom nie je poškodený ani centrálny nervový systém, ani orgány reči. Strata reči je psychického pôvodu a príčinou býva často nevhodný výchovný prístup. Prejavmi elektívneho mutizmu sú: uzavretosť dieťaťa, hanblivosť, mutizmus po prežití určitej traumy, zajakávanie sa, komunikačné problémy, záchvaty zlosti, rezervovanosť... (www.modrykonik.cz).

Rinolália, palatolália:
        Rinolália tiež nazývaná huhňavosť je poruchou zvuku reči. Rozoznávame 3 druhy tejto poruchy: huhňavosť otvorená, huhňavosť zavretá a huhňavosť zmiešaná. Pri otvorenej huhňavosti má hlas a reč tzv. nosový zvuk. Ak je prienik vzduchu do nosa čiastočný, je možné artikulovať hlásky správne. Ak je otvor medzi nosom a ústnou dutinou príliš veľký, čo často býva u vrodeného rozštepu podnebia, medzi zubami a perami sa nevytvorí dostatočný tlak na správnu artikuláciu a vzniká tzv. palatolália. Zavretá huhňavosť vzniká naopak tým, že do nosa nepreniká výdychový prúd vzduchu vtedy, kedy by mal. Zvuk hlasu je rovnaký ako ten, ktorý vzniká pri nádche. Zmiešaná huhňavosť je kombináciou otvorenej a zavretej huhňavosti. Patrohltanový uzáver je neúplný a súčasne je priechodnosť nosa sťažená (Dlouhá, O., Černý, L., 2012). 

Tumulus sermonis, balbuties:
        Tumulus sermonis = breptavosť je poruchou tempa a rytmu reči. Reč býva veľmi rýchla, s nedbalou artikuláciou, komolením slov... Slová a niekedy aj celé vety sa stávajú ťažko zrozumiteľnými. Jedinec si svoju poruchu neuvedomuje a nikdy pocitom poruchy netrpí. Trpí skôr jeho okolie, ktoré mu nerozumie. 
Balbuties = koktavosť je porucha plynulosti reči. Ide o závažnú poruchu, ktorá postihnutého neurotizuje. Je spôsobená nadmernou aktivitou až kŕčom artikulačného a niekedy aj respiračného a fonačného svalstva. Reč sa s väčšou koncentráciou ešte často zhoršuje. Táto porucha vzniká väčšinou v detstve medzi 3. a 5. rokom. Koktavosť sa zhoršuje pri duševnom napätí, tréme, či verejnom vystúpení. Častejšie postihuje mužov (Kejklíčková, I., 2011).

Dyslália, dysartria:
        „Dyslália = patlavosť je najčastejšou poruchou reči v detskej a dospelej populácii. Ide o funkčnú poruchu; hlásky sú tvorené na nesprávnom artikulačnom mieste“ (Dlouhá, O., Černý, L., 2012, s. 30). Výslovnosť jednotlivých hlások je narušená. U detí do 4-5 rokov ide o patlavosť vývojovú, ktorá je normálnym javom. Väčšinou sa jedná o poruchu výslovnosti hlásky r alebo l, šušľanie. Pomerne často je tiež narušená výslovnosť hlások k, g, ch (Kejklíčková, I., 2011). 
Dysartria je porucha motorickej stránky reči na základe organického poškodenia mozgu. Artikulácia hlások je nesprávna, jedinec má problém vysloviť určité slová. Postihnuté býva aspoň jedno z rečových subsystémov (respirácia, fonácia, rezonancia, prozódia, artikulácia) čo vedie k zníženiu hodnoty zrozumiteľnosti, počuteľnosti, prirodzenosti, či účinnosti hlasovej komunikácie. Dysartria môže postupne prerásť až do úplnej straty reči a v tomto prípade hovoríme o anartrii (www.asha.org).




Narušená grafická stránka reči:
        Do tejto kategórie patria tzv. Špecifické poruchy učenia. V českom/slovenskom jazyku označené ako: dyslexia (porucha čítania), dysgrafia (porucha písania), dysortografia (porucha pravopisu), dyskalkulia (porucha počítania), dysmúzia (porucha hudobnosti), dyspinxia (porucha kreslenia) a dyspraxia (narušená schopnosť vykonávať zložité úkony). Tieto poruchy sú aktuálnym problémom súčasného školstva, týkajú sa vysokého percenta detskej populácie. Rozvoj SPU nepriamo súvisí s javmi, ktoré sa stali problémami až s nárastom zložitosti života v hospodársky vyspelých zemiach.  Náročnosť edukačného procesu je teraz omnoho väčšia ako kedykoľvek v histórii (Bartoňová, M., 2010). 

Symptomatické poruchy reči:
        Pojmom symptomatická porucha reči sa označuje narušená komunikačná schopnosť u detí s iným hlavným postihnutím. Ide o deti s mentálnym, sluchovým, zrakovým či telesným postihnutím, tiež u detí s pervazívnymi vývinovými poruchami, s ADHD, ADD, deti s epilopsiou a poruchami správania (Murgaš, M. a kol., 2011). 

Poruchy hlasu:
        Porucha hlasu sa označuje ako dysfónia. Prejavuje sa tak, že hlas je zastretý, zhrubnutý, preskakuje, je chrapľavý, dýchavičný, jeho tvorenie je namáhavé. Niekedy sa hlas úplne stráca a človek iba šepká – afónia. K najčastejším príčinám poruchy hlasu patria: zápal hrtanu, zápal mandlí (angína), zápal nosovej sliznice (nádcha), alergická nádcha, hlasové uzlíky, nádor na hlasivke alebo inej časti hrtanu, obrna hlasivky, úrazy hrtanu, deformácie vrátane pooperačných, vrodené anomálie... Organické poruchy hlasu sa tiež vyskytujú pri poruche funkcie štítnej žľazy, poruche funkcie nad ľadviniek, pri poruche tvorby pohlavných hormónov. Ojedinele sa vyskytuje aj simulácia hlasovej poruchy. Ide o snahu človeka získať úľavu v práci, v škole (Kejklíčková, I., 2011).

Kombinované vady a poruchy reči:
        U osôb s ťažkým zdravotným postihnutím je proces komunikácie výrazne narušený a obmedzený. K narušeniu dochádza vo všetkých jazykových rovinách. U jedincov s týmto druhom postihnutia zostáva rozvoj reči na veľmi nízkej úrovni, preto je dôležitá snaha edukátorov o aktívne učenie. Pre rozvoj komunikácie sa používajú rôzne experimenty so zvukmi, napodobovanie hlasov zvierat a zvukov z okolia, využíva sa rytmizácia hovoridiel , všetky činnosti, predmety a javy sú pomenovávané , využíva sa hra s obrázkami, domáce a školské fotoalbumy a podpora komunikácie na všetkých úrovniach (Opatřilová, D., 2005). Deti s kombinovanou formou postihnutia majú poruchu artikulácie z dôvodu inervačnej poruchy hovoridiel, reč je ťažko zrozumiteľná, niekedy pôsobí dojmom až samohláskovej reči (Dlouhá, O., Černý, L., 2012). 

1.4 Možnosť špeciálne pedagogickej podpory

        Žiaci s ťažkým zdravotným postihnutím potrebujú podporu komplexnú. Tá zahŕňa podporu rôznych špecialistov. Títo odborníci poskytujú pomoc a poradenstvo v oblasti medicínskej, pedagogickej a sociálnej. Tieto služby majú vlastný systém, pracovné metódy , kritériá a pravidlá ... (Opatřilová, D., 2013). M. Vítková (2012) upozorňuje na špeciálne vývojové potreby žiakov s ťažkým postihnutím. Za základné predpoklady pre učenie považuje integrovanú starostlivosť, uľahčenie pohybu a striedanie polôh. 
        Pre celkovú socializáciu človeka je nevyhnutná pohyblivosť. Vykonávanie pohybu ovplyvňuje telesný aj psychický stav jedinca, jeho vzdelávanie, prípravu na povolanie, pracovné a spoločenské zaradenie. Pohyb ovplyvňuje jeho samostatnosť, vývoj, schopnosť združovať sa a komunikovať. Poskytnutie včasnej pomoci a intervencie a podpory v rámci vykonávania pohybu je pre ľudí s ťažkým postihnutím nesmierne dôležité (Opatřilová, D., 2008). 
        Úspešný rozvoj jedinca je závislý na zručnostiach neuromotorických, kognitívnych, senzorických a sociálnych. Všetky tieto zložky by mali byť vo vzájomnej kooperácii. Jedinec s viacnásobným postihnutím vo všetkých týchto aspektoch trpí rôznym stupňom alebo charakterom postihnutia. Lokomócia jedinca je obmedzená, sťažená alebo žiadna, koordinácia pohybov je narušená, jedinec je závislý na kompenzačných pomôckach, narušená je tiež jemná motorika, dieťa trpí depriváciou činnostnou, výkonovou, je narušená tiež motorika reči a človek sa ľahko unaví. Ide tu tiež o problémy s vnímaním v priestore, poruchy kognitívneho spracovania podnetov, koncentrácia pozornosti je narušená, tak isto aj pamäť, problémy so sústredením sa, problémy s porozumením abstraktným výrazom. Vyskytuje sa tiež citová deprivácia, emočná labilita, neurotické problémy, precitlivenosť, izolovanosť... (Opatřilová, D., 2008).
        U osôb s ťažkým postihnutím podľa D. Opatřilovej (2005) je jednou zo základných rehabilitačných techník a dôležitou edukačnou formou práce polohovanie. Edukátor vychádza z individuálnych potrieb jedinca, podporuje ovládanie pohybov hlavy a tela s využitím rôznych pomôcok, pri ktorých je dôležité dbať na materiál a vyberáme predmety, ktoré sú pre osobu príjemné. Vždy rešpektujeme vek, vyspelosť, druh a stupeň postihnutia. Snažíme sa o priaznivé naladenie dieťaťa a zisťujeme akým najlepším spôsobom je možné u neho uspokojiť alebo prebudiť edukačné potreby. Pri ošetrovateľských technikách, sebaobsluhe, polohovaní aj pri procese vzdelávania nachádza svoje uplatnenie facilitácia. Jej úlohou je nahradiť pohyby, ktoré sú prevádzané patologicky, pohybmi novými. Medzi najčastejšie facilitačné techniky patrí Vojtova metóda, metóda manželov Bobathových, Kabatova metóda, bazálna stimulácia a iné. Voľba správnej techniky vychádza z telesných a psychických potrieb každého jedinca. Hlavným cieľom u osôb s postihnutím je dosiahnuť čo najvyšší stupeň sebestačnosti. Zameriavame sa tak hlavne na podporu v oblasti príjmu potravy, obliekania, vyzliekania, oblasť hygieny, orientáciu v priestore a čase, podporu komunikácie... Podpora a rozvoj komunikácia prebieha komplexne v rámci oblastí ontogenetického vývoja a v spolupráci všetkých edukátorov. „Koža sa stáva prvým najväčším médiom pre komunikáciu s druhými“ (W. Vatera, M. Brouzdiová, 1996 in D. Opatřilová, 2005, s. 96). Podľa zákonitostí vývoja vnemov, prichádza na radu najprv vnem taktilný, potom sluchový a nakoniec vizuálny. S vekom sa toto poradie mení. Maznanie, chovanie, dotyky, hladkanie znamenajú pre dieťa pocit bezpečia a istoty a vytvára sa základ komunikácie. Dieťa sa učí, vníma zvuky, obrazy, veci, pohyby, vône a začína sa vyjadrovať. Ak sa hovorená reč nemôže stať dosiahnuteľným cieľom, je potrebné nájsť iný systém komunikácie. Podľa J. Warnera (1994 in Opatřilová, D., 2005) existujú tieto spôsoby pomoci: vyhľadať komunikačnú úroveň, poskytnúť dostatočný čas k prejavu, vždy reagovať slovne aj mimicky na prejav dieťaťa, používanie zábavnej komunikácie – poskakovanie, hojdanie, odmeny, využívanie hračiek, nechať dieťa odpovedať svojim individuálnym spôsobom, poskytnúť možnosť výberu, používať stále rovnaké posunky, snažiť sa zapájať všetky zmysly dieťaťa na poznávanie okolitého sveta, menenie polohy dieťaťa, využívanie krátkych, jasných viet a snaha o to, aby dieťa opakovala zvuky po nás – echolália. 
        D. Opatřilová (2005) ďalej uvádza zaraďovanie experimentovania so zvukmi, napodobovanie hlasov zvierat, zapojovanie rytmizácie, spojovanie predmetov s činnosťami, využívanie fotoalbumov, hry s obrázkami a teda rozvoj komunikácie na všetkých úrovniach. 
        Orofaciálna stimulácia je súbor úkonov a pohybov edukátora, ktorej cieľom je stimulácia neuromotoriky tváre a pozitívnych pokrokov v dýchaní, saní, žuvaní,  prehĺtaní, pití a sekundárne aj v reči. Stimulácia prebieha v oblasti celej tváre vrátane jazyka, podnebia, hltanu pomocou uplatňovania jemných techník ako je dotýkanie, hladenie, ťukanie, trenie. Techniky sa prevádzajú viac krát denne po krátku dobu (Opatřilová, D., 2005). 
        Je potrebné si uvedomiť, že človeka s ťažkým postihnutím často sprevádza radikálna redukcia možnosti aktivity. Je nútený sa obmedziť na tie najelementárnejšie životné výkony a tie bývajú často spojené len s jeho vlastným telom. Svet okolo pre neho skoro vôbec neexistuje a tak isto okolie ho nevie primerane akceptovať. Pomocou základných podnetov sa dá dosiahnuť aspoň čiastočné otvorenie tejto individuálnej izolácie (Vítková, M., 2001). 

Zhrnutie: 
        Reč je ľudská schopnosť, ktorá je geneticky stále nie dokonale zaistená a preto je dosť zraniteľná a náchylná k poruchám. Vývoj reči prechádza rôznymi štádiami a u jedincov s viacnásobným postihnutím je reč vždy značne narušená, počiatky reči sú oneskorené vždy v dôsledku stupňa mentálneho postihnutia. Rozvoj reči ovplyvňuje myslenie, motorika, senzorika, vnímanie, vnútorné faktory, všetko čo sa týka samotného jedinca. Komunikácia o týchto osôb je narušená vo všetkých jej rovinách a verbálna reč sa často nemusí vôbec navodiť. Komplexná podpora zo strany pedagógov, rodičov, zdravotníkov a rôznych špecialistov je pre rozvoj jedinca s ťažkým postihnutím veľmi dôležitá. Pri voľbe komunikačných systémov je vždy potrebné dodržiavať vysoko individualizovaný prístup. Aplikovanie špeciálnych podporných foriem zo strany pedagógov, rodiny a okolia umožní dosiahnuť aspoň určitú mieru samostatnosti a prispieť k zlepšeniu sociálneho postavenia jedincov s viacnásobným postihnutím.
        





2 Kombinované postihnutie
2.1 Kombinované postihnutie

        Kombinované postihnutie je v odbornej literatúre tiež označované ďalšími termínmi ako: viacnásobné postihnutie, ťažké postihnutie, súbežné postihnutie viacerými vadami, hlboké postihnutie, multihandicap atď (Ludíková, L., 2005). 
        Podľa vyhlášky č. 147/2011 Sb., ktorou sa mení vyhláška č. 73/2005 Sb., o vzdelávaní detí, žiakov a študentov so špeciálnymi vzdelávacími potrebami a detí, žiakov a študentov mimoriadne nadaných sa za žiakov s ťažkým zdravotným postihnutím považujú žiaci s ťažkým zrakovým postihnutím, s ťažkým sluchovým postihnutím, s ťažkým telesným postihnutím, s ťažkou poruchou dorozumievacích schopností, hlucho - slepí, so súbežným postihnutím viacerými vadami, s autizmom, s ťažkým telesným alebo stredne ťažkým, ťažkým či hlbokým mentálnym postihnutím. 
        D. Opatřilová (2005, s. 8) uvádza, že „ závažnejšie postihnutie, poruchy a vady sa veľmi často združujú, majú tendenciu vyskytovať sa spoločne a tak ich nositeľ môže byť postihnutý viacerými vadami.“ Vo svojej knihe tiež pripomína Slovákove tvrdenie, že tzv. izolovaná vada sa vždy projektuje prinajmenšom v psychike jedinca a tým vznikajú rôzne reaktívne stavy. To znamená, že každá vada sa s niečím kombinuje a samostatné postihnutie sa prakticky nevyskytuje. Jedinec s postihnutím sa vždy musí stretávať s problémami sociálnymi, adaptáciou na prostredie, postihnutie ovplyvňuje psychiku a sociálne vzťahy. 

Etiologické faktory
        Príčiny vzniku kombinovaného postihnutia sú rôzne. Často ide o kombináciu príčin, vzniká v rôznych etapách vývoja. Najzávažnejšie poruchy vznikajú v prenatálnom vývoji (srov. Opatřilová, D., 2013; Opatřilová, D., 2005). 
        Vančová, A. (2001) považuje za najzákladnejšie etiologické faktory: infekcie a intoxikácie, indikácie psychického charakteru, traumy alebo fyzikálne faktory, vývojové poruchy, metabolické poruchy, ochorenia CNS a zmyslových orgánov, ochorenie mozgu veľkého rozsahu, poruchy v tehotenstve, deti s nízkou pôrodnou hmotnosťou, vplyv prostredia, chromozomálne abnormality, genetické vplyvy, mechanické poškodenia, neznáme pre-, peri- a postnatálne príčiny, kombinácie príčin. 
        Dieťa, ktoré je narodené predčasne v dôsledku metabolickej poruchy u matky počas tehotenstva má podstatne sťaženú adaptáciu na život. Problémy tiež môžu spôsobiť zásahy lekárov na zachovanie základných životných funkcií. Dôsledkom všetkých týchto faktorov môže byť ťažké postihnutie zdravia dieťaťa. V súčasnosti je v anamnéze väčšiny detí s ťažkým postihnutím práve predčasné narodenie. Vyskytujú sa však aj prípady, kedy sa jednalo o deti s normálnym priebehom intrauterného vývoja a viacnásobné postihnutie vzniklo po ťažkom úraze mozgu, alebo po nedostatočne kontrolovanej infekčnej chorobe (Pipeková, J., 2006). 
        Ústav zdravotníckych informácií a štatistiky ČR na svojich internetových stránkach uvádza, že efektivita prenatálnej diagnostiky sa zvyšuje pre všetky na stránkach prezentované vrodené vady. Najčastejšie sa vyskytujúcimi prenatálnymi vadami sú chromozómové aberácie a to hlavne Downov syndróm, vrodené srdečné vady, defekty neurálnej trubice (anencefalie, encefalokéla, spina bifida), hydrocefalus, vrodené vady kostrovej sústavy, defekty steny brušnej, vrodené vady ľadvín. Prenatálna diagnostika v niektorých prípadoch významne ovplyvňuje výskyt týchto vád u narodených detí. Znížením výskytu letálnych a veľmi závažných vrodených vád je tiež ovplyvnená záťaž vrodených vád v perinatálnej úmrtnosti ale aj v ďalšom prežívaní postihnutého jedinca (www.uzis.cz). 
        Najčastejší výskyt kombinovaného postihnutia je viazaný na poškodenie mozgu, CNS. Veľa autorov uvádza, že ťažké postihnutie sa spája hlavne s mentálnym postihnutím, ktoré býva primárnym symptómom postihnutia. Ďalej sú to kombinácie DMO, EPI, narušená komunikácia, zmyslové poruchy, poruchy chovania vyplývajúce z mentálneho postihnutia a poruchy duševné (Vančová, A., 2001 in Opatřilová, D., 2005, 2013).

Schéma 1: Interakcie medzi zložkami ICF (WHO, 2007, upravené).

Klasifikácia
        Delenie kombinovaného postihnutia je rôzne. Tak ako nie je ľahké vymedzenie termínu kombinovaného postihnutia, tak isto vymedzenie jeho kategórií je ťažké. M. Sovák (1986) klasifikuje viacnásobné postihnutie podľa druhu postihnutia: slepo – hluchonemí, slabomyseľní hluchonemí, slabomyseľní slepí, slabomyseľný telesne postihnutí... 
        M. Vítková (in Pipeková, J., 2006) člení postihnutie viacerými vadami do skupín: deti, ktorých spoločným znakom je mentálne postihnutie a druhou skupinou sú kombinácie telesných vád, vád zmyslových, vád reči a do špecifickej skupiny partia deti hlucho slepé. Žiaci s diagnózou autizmus a s autistickými rysmi tvoria samostatnú skupinu. 
        S ďalším delením kombinovaného postihnutia sa stretávame u J. Jesenského (2000), ktorý člení toto postihnutie podľa dominantného postihnutia na hlucho-slepo nemotu a ľahšie zmyslové postihnutie, mentálne postihnutie s telesným postihnutím, mentálne postihnutie so sluchovým postihnutím, mentálne postihnutie s chorobou, mentálne postihnutie so zrakovým postihnutím, mentálne postihnutie s ťažkou vychovateľnosťou, zmyslové a telesné postihnutie, postihnutie reči so zmyslovým, telesným a mentálnym postihnutím a chronickou chorobou.  
        Do troch skupín delí kombinované postihnutie Š. Vašek (sec. cit. 2003 in Ludíková, L., 2005): mentálne postihnutie s pridruženými postihnutiami, hlucho-slepota a postihnutie v kombinácii s poruchami chovania. 
        Viacnásobné postihnutie zaberá širokú škálu rôznych typov postihnutí, ktoré sa navzájom kombinujú a dosahujú rôzny stupeň postihnutia a sú ovplyvnené rôznymi ďalšími faktormi. Kombinované postihnutie je teda skupina veľmi rôznorodá a rozmanitá. Je preto možné konštatovať, že neexistujú dve osoby s týmto druhom postihnutia, ktorých postihnutie je identické a dôsledky totožné. Začlenenie osoby s kombinovaným postihnutím do určitej kategórie je dôležité hlavne z dôvodu voľby optimálneho spôsobu edukačnej, psychologickej a rehabilitačnej starostlivosti. Prístup k postihnutému musí byť individuálny a rešpektuje špecifickosť danej kombinácie postihnutí a ostatných faktorov. 

2.2 Špeciálne-pedagogická diagnostika

        „Diagnostika obecne je poznávacím procesom, ktorého cieľom je čo najdokonalejšie poznanie daného predmetu či objektu nášho záujmu, a to všetkých jeho dôležitých znakov a charakteristík a ich vzájomných vzťahov a súvislostí. Výsledkom tohto poznávania je diagnóza.“ (Přinosilová, D., 2007, s. 10). 
        Špeciálne-pedagogická diagnostika je podľa D. Opatřilovej (2005) procesom poznávacím a spojený s riešením niektorých problémov. Tento proces vychádza z predpokladov, ktoré je potrebné potvrdiť alebo vylúčiť. Pri vytváraní hypotéz je nutné zachovávať logickú postupnosť a problém formulujeme na základe znakov a vlastností postihnutého v určitej situácii. Ak sa hypotéza potvrdí, je možné formulovať špeciálne-pedagogickú diagnózu. Ak sa hypotéza nepotvrdí, stanoví sa nová hypotéza a zasa sa pokračuje k jej potvrdeniu. Po stanovení diagnózy sú vyvodené závery pre výchovu a vzdelávanie a určia sa adekvátne metódy, formy a prostriedky. Celý proces však pokračuje ďalej a overuje sa doplňujúcimi hypotézami. 
        U detí v rannom a predškolskom veku je pedagogická diagnostika zvlášť dôležitá, pretože v tomto období je dieťa zvlášť vnímavé a vo zvýšenej miere zraniteľné. V predškolskom veku je vývoj dieťaťa búrlivý a vytvárajú sa v ňom všetky vlastnosti,  schopnosti, návyky, postoje a hodnotová orientácie pre celý život. Preto je dôležité využiť všetky možnosti na posúdenie súčasného stavu a stanoviť spôsob ďalšieho pôsobenia na dieťa. Do centra pozornosti všetkých pedagogických pracovníkov v predškolských zariadeniach sa dostáva individuálny prístup a rešpektovanie osobnosti dieťaťa (Monatová, L., 1987 in Opatřilová, D., 2010). 
        Diagnostika v špeciálnej pedagogike sa dá chápať rôzne. Keď hovoríme o špeciálne-pedagogickej diagnostike, je ňou myslené užšie vymedzenie týkajúce sa tej časti diagnostiky, ktorú prevádza priamo špeciálny pedagóg. Keď hovoríme o diagnostike v špeciálnej pedagogike, ide o širší pojem, ktorý zahŕňa celkovú, komplexnú diagnostiku jedinca. To je diagnostika lekárska, psychologická, sociálna a špeciálne-pedagogická. Posledná zmienená časť diagnostiky je zameraná na zistenie úrovne vychovanosti a vzdelanosti osoby s postihnutím a na možnosti jej ďalšieho vzdelávania. Sú sledované kompetencie, ktoré sú v dôsledku vady obmedzené a modifikované a tiež kompetencie, ktoré zostali nenarušené. Pozoruje sa úroveň a schopnosti osoby v oblasti motoriky hrubej aj jemnej, grafo-motoriky, kresby, laterality, sebaobsluhy, úroveň komunikačných schopností, rozumových schopností, ďalej citová a sociálna oblasť osobnosti, jeho vzťah s prostredím. Schopnosti, ktoré nie sú negatívne ovplyvnené vadou jedinca s postihnutím sa stávajú významným východiskom pri vytváraní konkrétneho stimulačného programu daného jedinca, individuálneho vzdelávacieho plánu a všetkej špeciálnej podpory, ktorá sa osobe s postihnutím v rámci špeciálne-pedagogickej starostlivosti dostáva (Přinosilová, D., 2007). 
        D. Přinosilová (2007) ďalej kategorizuje diagnostiku ako proces poznávania jedinca podľa rôznych kritérií. Podľa rozsahu sledovaných cieľov rozdeľuje diagnostiku na globálnu a parciálnu. Globálna je zameraná na osobnosť ako celku vzhľadom k výchovnému a vzdelávaciemu procesu. Parciálna sa zameriava iba na určité prejavy. Podľa etiológie postihnutia rozdeľuje diagnostiku na kauzálnu, kde príčina postihnutia je známa a symptomatickú, ktorá vychádza iba z príznakov jedinca, príčina známa nie je. Podľa časového sledu prevádzania diagnostiku člení na vstupnú - ide o obdobie prvého vyšetrenia dieťaťa, priebežnú – jedná sa o celkovú dobu starostlivosti o jedinca a výstupnú – diagnostika pri ukončení starostlivosti a preraďovaní jedinca do starostlivosti inej inštitúcie, prípadne odborníka. Podľa druhu postihnutia člení diagnostiku na somatopedickú, psychopedickú, etopedickú, logopedickú, surdopedickú, oftalmopedickú, diagnostiku špecifických porúch učenia a diagnostiku viacnásobného postihnutia. Podľa veku jedinca ide o diagnostiku ranného a predškolského veku, diagnostiku školského veku, diagnostiku v dospelosti a diagnostiku v starobe. Tiež spomína diagnostiku diferenciálnu, ktorá vychádza z obecnejších príznakov a preto jednoznačné určenie postihnutia nie je možné. V takomto prípade je v priebehu diagnostikovania nutné postupne vylučovať tie vady, ktoré dotyčné príznaky nespôsobujú a nájsť postihnutie, ktoré je za nich zodpovedné. Na základe vyšetrení je potrebné stanoviť konkrétne postihnutie. 
        Podľa J. Slowíka (2007) sa špeciálne-pedagogická diagnostika zaoberá rozpoznávaním podmienok, prostriedkov a efektivity výchovy, vzdelávania a celkového rozvoja jedinca a tiež enkulturáciou osôb so zdravotným postihnutím. Diagnostické prístupy delí podľa sledovaných zložiek na: Obsahovú diagnostiku – diagnostika vedomostí, schopností a návykov a diagnostiku procesuálnu – diagnostika procesu výchovy, vzdelávania a rozvoja osobnosti. Podľa spôsobu hodnotenia ďalej diagnostiku delí na: normatívnu, kriteriálnu, individualizovanú a diferenciálnu. A podľa typu delí diagnostiku na: edumetrickú – kvantitatívne orientovanú a kazuistickú – kvalitatívne orientovanú. Čo sa týka diagnostiky osôb s ťažkým postihnutím, mala by byť vždy orientovaná pozitívne, vyhľadávať schopnosti a kompetencie osoby s postihnutím. Jedným z najdôležitejších princípov špeciálne-pedagogickej diagnostiky je vyhľadávanie všetkých využiteľných možností ďalšieho rozvoja, z ktorých sa dá vychádzať napríklad pri tvorení individuálneho vzdelávacieho plánu. Stále viac sa zdôrazňuje komplexný prístup a výstupom nemusí byť vždy konkrétna diagnóza, stačí napríklad hodnotenie alebo prognóza ďalšieho vývoja. Pri posudzovaní a hodnotení potrieb a možností osoby s postihnutím vzájomne spolupracujú rôzni odborníci, rodina, škola, priatelia... Diagnostika využíva širokú škálu rôznych metód. Najčastejšími sú: anamnéza, pozorovanie, rozhovor, dotazníky, testy, analýza výsledkov činnosti, overovanie vedomostí a schopností, prístrojové metódy. 
        Špeciálne-pedagogická diagnostika u jedincov s kombinovanými vadami sa zameriava na funkčné oblasti osobnosti. Sem zahŕňame identifikáciu prejavov a výkonov, ich analýzu, monitoring a hodnotenie, spätnú väzbu a analýzu edukačných potrieb. Doporučenými zložkami posudzovania sú: motorika, senzorika, sebaobsluha, orientácia v prostredí, auto-regulácia, komunikácia, kognitívne procesy, emocionalita, chovanie, spôsobilosť pre sociálnu interakciu. Ako už je spomenuté, u ťažko postihnutých osôb je proces komunikácie výrazne narušený a obmedzený. Diferenciálnu diagnostiku komunikačných schopností vykonáva logopéd, ale čo sa týka orientačného posúdenia komunikačných schopností, mal by ju byť schopný zvládnuť každý špeciálny pedagóg bez ohľadu na svoju špecializáciu. Základom je znalosť ontogenetického vývoja reči a komunikácii je tu chápaná v čo najširšej rovine užitia. Sústreďujeme sa na mimiku, gestiku dieťaťa, na reč celého tela, schopnosť verbálneho vyjadrovania a porozumeniu slovu. Dieťaťu venujeme pozornosť vo všetkých bežných sociálnych situáciách. Pod vedením logopéda potom využívame prvky alternatívnej a augmentatívnej komunikácie (Opatřilová, D., 2005, 2013). 

2.3 Možnosti vzdelávania

        Školský vek je obdobím tvrdej konfrontácie s realitou keďže zaradenie do určitého typu vzdelávania určuje ďalšiu predpokladanú úroveň jedinca s postihnutím. Značný vplyv na rozvoj jedinca má postoj rodičov k vzdelávaniu a ich samotný postoj k problému. Edukácia závisí na množstve vonkajších a vnútorných faktoroch. Aplikujú sa a kombinujú rôzne stimulačné a podporné programy, pričom sa vychádza z jeho individuálnych potrieb. Ťažiskom práce je komplexné špeciálnopedagogické pôsobenie na telesný a duševný vývoj dieťaťa. Do popredia sa dostáva najmä rozvoj komunikácie, motoriky, sebaobsluhy, jednoduchých pracovných aktivít a rozvoj sociálnych kompetencií. U detí so zdravotným postihnutím sa nástup do školy väčšinou odkladá o  jeden, vo výnimočných prípadoch o dva roky. Dôvodom býva ich celkový zdravotný stav, plánované operácie, prípadne nedostupnosť vhodného školského zariadenia (sec. cit. Vítková, M. (2003); Vágnerová, M. (1999); Svoboda, M., Krejčířová, D.,  Vágnerová, M. (2001) in Opatřilová, D., 2013).
        Podľa školského zákona (Školský zákon č. 472/2011 Sb., vyhláška č. 147/2011, ktorou sa mení vyhláška č. 73/2005 Sb.) ak je jednou vadou žiaka s viacerými vadami mentálne postihnutie, vzdeláva sa v základnej škole praktickej alebo základnej škole špeciálnej. Žiaci s viacerými vadami, ktorí nemajú mentálne postihnutie sa vzdelávajú v základných alebo v špeciálnych školách. Musia však svojim zameraním odpovedať potrebám žiakov podľa ich najzávažnejšieho postihnutia (Školský zákon č. 472/2011 Sb., vyhláška č. 147/2011, ktorou sa mení vyhláška č. 73/2005 Sb., Rámcový vzdelávací program základného vzdelávania, 2005). 
        Ako uvádza J. Pipeková (2006), alternatívnym programom základnej školy špeciálnej, ktorý je určený pre žiakov s viacerými vadami sa postupne stával rehabilitačný vzdelávací program základnej školy špeciálnej. 
        Od roku 2010 je povinný Rámcový vzdelávací program základnej školy špeciálnej, ktorý je spracovaný na dva diely podľa stupňa mentálneho postihnutia dieťaťa. Prvý diel je určený žiakom so stredne ťažkým mentálnym postihnutím. Druhý diel je pre žiakov s ťažkým mentálnym postihnutím, súbežným postihnutím viacerými vadami vrátane žiakov s poruchou autistického spektra (Pipeková, J., 2010).
        Žiaci so súbežným postihnutím viacerými vadami sú vzdelávané odlišne ako žiaci intaktní. Okrem špeciálne upravených podmienok je volený aj iný obsah a metódy práce s týmito žiakmi (Bartoňová, M., Vítková, M., in Pipeková, J., 2010).  
        Hlavným cieľom vzdelávania osôb s ťažkým mentálnym postihnutím a súbežným postihnutím viacerými vadami je rozvoj elementárnych komunikačných schopností, pohybovej samostatnosti, základov sebaobsluhy a maximálnej možnej sebestačnosti. Dôležité je rozvíjanie estetického cítenia a záujmov, výtvarných a hudobných schopností a jednoduchých pracovných schopností žiaka. V popredí sú ciele formatívne a rehabilitačné, informatívne ciele ustupujú. Ako základ vytvorenia vzťahov je nutné zaistenie atmosféry istoty a bezpečia. Vzdelávací obsah žiakov s najťažšími formami mentálneho postihnutia je rozdelený do piatich vzdelávacích oblastí: človek a komunikácia, človek a jeho svet, umenie a kultúra, človek a zdravie, človek a svet práce. Ukončením vzdelávacieho programu pre vzdelávanie žiakov v ZŠ špeciálnej žiak získava základy vzdelania. Dokladom je vysvedčenie o ukončení deviateho, prípadne desiateho ročníka alebo vysvedčenie o ukončení kurzu pre získanie základov vzdelania (Opatřilová, D., 2013). 
        Výchova na základnej škole špeciálnej je rozdelená na tri stupne. Prípravný stupeň sa zameriava na zmyslovú výchovu, výchovu rozumovú, stimuláciu verbálneho myslenia, pamäte, rozvoj pozornosti, voľných vlastností a komunikácie. Orientuje sa na poznávanie bežných predmetov, chápanie ich významu a schopnosti ich pomenovania... Pamäť sa precvičuje pomocou básničiek, riekaniek, krátkych textov. Telesná výchova napomáha k stimulácii jemnej a hrubej motoriky a pohybových schopností. Na uvoľnenie a relaxáciu a na rytmické cvičenia slúži hudobná výchova. Na 1. stupni základnej školy špeciálnej sa žiaci zdokonaľujú v činnostiach v oblasti vnímania a myslenia. Osvojujú si písmená a čísla, skvalitňuje sa porozumenie hovorenej reči. Dôraz sa kladie okrem hudobnej a telesnej výchovy na výchovu správneho spoločenského chovania. Rozvíjanie rozumových schopností pokračuje na 2. stupni. Žiaci sú vedení k rozvoju emocionálnych a voľných vlastností, pohybových schopností a zapájaniu do každodenného života (Valenta, M., Müller, O, 2009).
        Dieťaťu a rodičom dieťaťa vo veku do 7 rokov, ktoré je zdravotne postihnuté alebo je jeho vývoj ohrozený v dôsledku nepriaznivého zdravotného stavu je podľa zákona č. 108/2006 Sb. o sociálnych službách poskytovaná ranná starostlivosť terénnou, poprípade ambulantnou službou. Táto služba je zameraná na podporu rodiny a podporu vývoja dieťaťa s ohľadom na jeho špecifické potreby. Základnými činnosťami tejto služby sú: výchovné, vzdelávacie a aktivizačné činnosti; sprostredkovanie kontaktu so spoločenským prostredím; sociálne-terapeutické činnosti a pomoc pri uplatňovaní práv, záujmov a pri obstarávaní osobných záležitostí (Opatřilová, D., 2013). 
        Podľa Národného programu vzdelávania Českej republiky – tzv. Bielej knihy (2001) úlohou štátu je zaistiť maximálnu autonómiu rozhodovania rodičov všetkých detí o forme ich vzdelávania pri zachovaní kvality všetkých existujúcich foriem vzdelávania. Kvalita tohto riešenia je závislá na tom, ako je škola pripravená prijať jedinca, ktorý sa vymyká predstave obecne zažitej formy ako rovnoprávneho partnera. Je tu potrebné zmeniť koncept vzdelávania, prispôsobiť obsah, formu a metódy potrebám detí a žiakov so špeciálnymi vzdelávacími potrebami. Zmeny sa týkajú fyzického prístupu k vzdelávaniu (úprava budov, interiéru, vybavenia...), pedagogických a organizačných zmien, možnosť rešpektovať individualitu dieťaťa a jeho potreby. Súčasťou je aj zmena vzťahu k rodičom detí ako k rovnocenným partnerom. Poradenský systém musí hrať výraznejšiu rolu, musí smerovať k posilneniu prevencie sociálnej patológie v školách a školských zariadeniach, podporovať a vytvárať podmienky pre rozvoj osobnosti žiakov, podporovať integráciu žiakov so zdravotným postihnutím do bežných typov škôl a vytvárať inkluzívne prostredie v školách a triedach. Významnou úlohou rezortu školstva je zabezpečiť vzdelávanie deťom s veľmi ťažkým stupňom postihnutia, ktoré boli v minulosti zo vzdelávanie vylúčené oslobodením od povinnej školskej dochádzky. Koncepcia špeciálneho vzdelávania zahŕňa aj oblasť preventívnej výchovnej starostlivosti v školských zariadeniach. Prebieha v zariadeniach pedagogicko-psychologického poradenstva a v diagnostických ústavoch. Zariadenia preventívne výchovnej starostlivosti zaisťujú odbornú pomoc deťom, rodičom a pedagogickým pracovníkom pri riešení problémov týkajúcich sa výchovy či vzdelávania. Koncepcia starostlivosti o deti vo výchovných zariadeniach musí rešpektovať potrebu humanizácie výchovného procesu v súlade s „Úmluvou o právach dieťaťa“. Dá sa očakávať narastajúca potreba vzniku nových typov školských zariadení s rozdielnymi výchovnými postupmi, ktoré sú špecifikované podľa druhu postihnutia (www.msmt.cz). 
        
2.4 Špecifiká komunikácie žiaka s kombinovaným postihnutím

        Ako je už spomenuté, úspešný rozvoj komunikácie závisí na schopnostiach neuro-motorických, senzorických, kognitívnych a ich vzájomnej spolupráce. Komunikácia u osôb s kombinovaným postihnutím je výrazne narušená a obmedzená, pretože dochádza k narušeniu vo všetkých jazykových rovinách (Opatřilová, D., 2013). 
        Štúdia, ktorá sa zameriava na sociálnu interakciu žiakov s kombinovaným postihnutím využívajúca alternatívnu a augmentatívnu komunikáciu prináša zaujímavé informácie. Aj cez využitie alternatívnej či augmentatívnej komunikácie v školskom prostredí, mali žiaci často tendencie komunikovať najviac so svojim asistentom a aj napriek blízkosti a dostupnosti rovesníkov bola komunikácia s nimi obmedzená. Počas sledovania sociálnej interakcie u žiakov s ťažkým postihnutím, u šestnástich z nich bolo zistené, že sa viac spoliehajú na výraz tváre a gestá, ako na svoj systém AAK (sec. cit. Chung, Y. Ch., Carter, E. W., Sisko, L. G., 2012 in Opatřilová, D, 2013).
        Rozvoj reči ovplyvňuje mnoho faktorov, medzi ktorými je vzájomná súvislosť. Podľa V. Lechtu (2008) sa schopnosť komunikácie vyvíja a zdokonaľuje po celý život, ale kľúčovým obdobím je obdobie do šiesteho roku života dieťaťa. 
        Rozvoj reči pri ľahkom mentálnom postihnutí je oneskorený o 1-2 roky. Rozvinie sa na úroveň 2. signálnej sústavy. Osoby ale často zlyhávajú v nepredvídateľných situáciách. Sú schopní zovšeobecňovať a abstrahovať, ale chýba schopnosť usudzovať. Slovná zásoba je chudobnejšia a myšlienky sa formulujú náročnejšie. Tak isto je narušené porozumenie reči. Pri stredne ťažkom mentálnom postihnutí je typický neskorý nástup reči. Niekedy to býva až v 6. roku. Reč sa rozvinie na úroveň 1. signálnej sústavy. Typické je mechanické opakovanie slov a dlhších viet bez porozumenia. Pasívne napodobovanie prevláda nad aktívnym spracovaním reči. Vyskytujú sa echolálie, agramatizmus. Artikulácia je neobratná a výslovnosť dyslalická. U osôb s ťažkým mentálnym postihnutím sa reč nevytvára a hovoríme o tzv. „idiotickej nemote“. Jedinec sa prejavuje iba pudovými hlasovými prejavmi na základe emócií (zlosť, radosť, prianie...). Typická je tiež zvuková echolália. Reč u jedincov s hlbokým mentálnym postihnutím sa nevyvíja. Postihnutý nedokáže prejaviť svoje potreby a city. Neprejavuje sa ani mimika a non-verbálna komunikácia (sec. cit. Lechta, V. 1991, 2008, Klenková, J. 2006 ad in Opatřilová, D., 2013).
        Narušený vývin reči sa dá diagnostikovať až v určitom veku dieťaťa. Pred 3. rokom života dieťaťa totižto ešte len prebieha gramatický a syntaktický vývin. Preto sa problémy s vývinom reči okolo 3. roka označujú ako „oneskorený vývin reči“. Už v tomto veku je však vhodné začať s logopedickou terapiou. Vývin reči sa buď naštartuje a dosiahne normu alebo sa v niektorých rovinách vývinu reči prejavia príznaky narušenia. Prejavy bývajú veľmi variabilné a individuálne. Narušený vývin reči sa môže prejavovať v schopnosti rozumieť hovorenej reči, schopnosti vyjadrovať sa rečou. Narušený vývoj reči na rozdiel od oneskoreného vývoja sa líši charakteristickými patologickými znakmi ako napríklad: výrazný rozdiel medzi porozumením a hovorenou rečou, prehadzovanie slabík v slovách, vyjadrovanie sa príliš krátkymi vetami napriek dobrej slovnej zásobe atď. Narušený vývin reči môže byť tiež sprievodným javom iného postihnutia, napr. autizmu, sluchového postihnutia atď. (Murgaš., M., 2011). 
        Prvým najväčším médiom pre komunikáciu s druhými sa stáva koža. Dieťa s postihnutím stavia telo a kožu na prvé miesto ako orgán pre príjem reči a jej podporu. Vychádza sa zo zákonitostí vývoja vnemov. Najskôr prichádzajú na rad vnemy taktilné, potom sluchové a nakoniec vizuálne. S postupujúcim vekom sa poradie mení. Čas v ktorom dieťa ešte nehovorí je vo vzťahu k taktilnému učeniu tzv. „kritická perióda.“ Deti sú v tejto fáze pre učenie na taktilnej báze najvnímavejšie. Dieťa s postihnutím by malo byť chované, hladené, tlačené na telo čo najviac. Tieto taktilné vnemy pociťuje každé dieťa ako pocit bezpečia a istoty a vytvára sa tak základ rôznorodej komunikácie. Realita sveta pre neho spočíva najmä v dotykoch a cítení. Na základe dotykov sa dieťa učí a zjemňuje vnímanie zvukov, obrazov, vecí, pohybov, vôní a takto predmety dostávajú charakter a dieťa sa začína vyjadrovať (sec.cit. Vatera, M., Boudziová, M., 1996 in Opatřilová, D., 2013). 
        U detí s postihnutím viacerými vadami sa hovorená reč nemôže nikdy vyvinúť a preto je potrebné u nich zaviesť iný komunikačný systém. J. Warner (1994, in Opatřilová, D., 2013) uvádza niektoré spôsoby pomoci. V prvom rade je potrebné zistiť komunikačnú úroveň dieťaťa. Pozorujeme na čo upiera zrak, ako sa mení výraz jeho tváre, vnímame zvuky, ktorými reaguje a aký majú význam... Dieťaťu poskytujeme vždy dostatok času na možnosť sa prejaviť, vyjadriť, vydať určitý signál k tomu, čo práve potrebuje, chce. Na prejav je nutné vždy reagovať, odpovedať. Ďalšou dôležitou formou komunikácie je tzv. „zábavná komunikácia“. Dieťa tak môže byť pri svojich prejavoch aj fyzicky aktívne. Využíva sa poskakovanie, šteklenie, napodobňovanie a iné aktivity, ktoré stimulujú vokalizáciu reči. Dôležitým faktorom je mať strpenie a počkať si, kým sa dieťa samo vyjadrí jeho individuálnym spôsobom. Poskytujeme mu pri tom možnosť výberu. Aby dieťa správne porozumelo tomu čo vyjadrujeme, musíme stále používať rovnaké posunky a rovnaké slová na určitú činnosť (papá, áno, nie – kývanie hlavou...). Dieťaťu poskytujeme dostatočnú stimuláciu všetkých zmyslov aby sme mu pomohli poznávať okolitý svet čo najviac. Pomáhame mu prostredníctvom ohmatávania rôznych hračiek predmetov, pravidelne dieťaťu s obmedzenou hybnosťou obmieňame polohu, rozprávame jednoducho a zrozumiteľne o tom, čo práve robíme. Snažíme sa o tom, aby dieťa po nás opakovalo zvuky. Ak dieťa už vysloví nejaké slovo aj keď nie úplne zrozumiteľne, chválime ho a povzbudzujeme tak k ďalšiemu vývoju komunikácie. Dieťa neopravujeme a nevyžadujeme od neho aby sa vyjadrovalo perfektne, bez chyby. Snažíme sa tiež navodiť situáciu, ktorá ho donúti hovoriť. K tomu, aby dostal čo chce sa musí vyjadriť, nejakým spôsobom nám naznačiť jeho požiadavku. Vždy poskytujeme dostatok času. Komunikáciu podporujeme tiež spájaním predmetov s obrázkami a ich pomenovaním. Dieťaťu pomáhame spájať slová a tvoriť krátke vety. Rešpektujeme pri tom jeho individualitu. 
        Aby vôbec bol vývoj reči možný je nutné, aby bolo dieťa ochotné sociálnemu kontaktu a poznalo význam komunikácie. Musí zistiť, že jeho prejavy verbálne či neverbálne majú význam. Toto poznanie hrá významnú úlohu pri rozvoji komunikácie u detí s postihnutím. Ak takéto dieťa nepocíti, že svojim jednaním a vyjadrovaním môže niečo dosiahnuť, reč pre neho stratí akýkoľvek význam. Je preto potrebné podporovať a reagovať na dieťa už od útleho veku či už dotykom, úsmevom, očným kontaktom atď. Pri dieťati, ktoré nie je schopné verbálne sa vyjadrovať je nutné vytvoriť optimálne podmienky na zaistenie vhodných komunikačných pomôcok (Janovcová, Z., 2004). 

Zhrnutie:
        Kombinované postihnutie ako už názov naznačuje je kombináciou rôznych postihnutí či vád a jedinec s týmto druhom postihnutia má značné problémy v sociálnej, psychickej, somatickej, rozumovej či vývojovej oblasti. U jedincov s týmto druhom postihnutia sa pri špeciálne-pedagogickej diagnostike sústreďujeme hlavne na tie oblasti, ktoré sú funkčné. Posúdiť komunikačné schopnosti by mal byť schopný každý špeciálny pedagóg. Do centra pozornosti pri pôsobení na dieťa sa stále viac dostáva individuálny prístup a rešpektovanie osobnosti dieťaťa. Počas edukácie sa kombinujú rôzne stimulačné a podporné programy. Žiaci so súbežným postihnutím viacerými vadami sa vzdelávajú podľa druhého dielu Rámcového vzdelávacieho programu základnej školy špeciálnej. Hlavným cieľom je rozvoj komunikačných schopností, základov sebaobsluhy, pohybovej samostatnosti a dosiahnutie maximálnej možnej sebestačnosti. Pri stimulovaní komunikácie sa riadime individualitou dieťaťa, poskytujeme mu dostatok času na vyjadrenie a vždy na dieťa reagujeme verbálne aj neverbálne. Aby dieťa vedelo lepšie vnímať okolité prostredie, je dôležitá stimulácia všetkých zmyslov. 




























3 Alternatívna a augmentatívna komunikácia
3.1 Vymedzenie pojmu AAK 

        Dieťaťu s postihnutím, u ktorého je verbálna komunikácia obmedzená alebo úplne nedostupná, nevie a nemôže vyjadrovať svoje city, myšlienky, vôľu sú určené alternatívne komunikačné systémy. Tie môžu dopomôcť k tomu, aby sa postihnutý stal aktívnym komunikujúcim partnerom. Podľa Americkej asociácie pre reč a sluch sa alternatívna a augmentatívna komunikácia (AAK) pokúša po určitú dobu alebo natrvalo kompenzovať prejavy závažných komunikačných porúch. Augmentatívne komunikačné systémy sú odvodené od slova augmentácia čo znamená rozširovanie, zväčšovanie. Tieto systémy podporujú už existujúce komunikačné schopnosti, ktoré sú však pri dorozumievaní nedostatočné (Klenková, J., 2000).
        Ak výrazové možnosti hlasitej reči chýbajú , dajú sa k jej kompenzácii použiť grafické komunikačné systémy vo forme obrázkov, slov, písmen a symbolov. Augmentatívne komunikačné systémy podporujú už existujúce komunikačné schopnosti a uľahčujú porozumeniu reči aj vlastné vyjadrovanie. Alternatívne komunikačné systémy sa užívajú ako náhrada hovorenej reči. Grafické komunikačné systémy vznikli prevažne v Severnej Amerike a sú rozdelené na statické a dynamické. K statickým patria Bliss a piktogramy, k dynamickým znaky a gestá (prstová abeceda, znaková reč, Makaton) (Klenková, J., 2008). V Nemecku je najpoužívanejší systém Bliss (sec. cit. Wellmitz, B., 1993 in Klenková, J., 2008). 
        Ako uvádza Z. Janovcová (2003, s. 17) systémy AAK sa dajú efektívne využiť ako u vrodených narušeniach komunikačného procesu ako dôsledok handicapov zmyslových, mentálnych, centrálnych porúch vývoja motoriky, vo vývojových poruchách reči či u kombinovaných postihnutiach, tak pri poruchách získaných a degeneratívnych ochoreniach ako sú napríklad poúrazové stavy mozgu, nádory mozgu, cievne mozgové príhody, Parkinsonova, Alzheimerova nemoc... AAK sa dajú prispôsobiť mentálnej úrovni konkrétnych jedincov a pomáhajú ich oslobodiť od neprimeranej námahy pri vyjadrovaní hovorenou rečou, ktorá je aj tak často málo alebo vôbec zrozumiteľná. 
        AAK je spôsob komunikácie, ktorý reč sprevádza alebo ju nahrádza. Rozdiel je vo forme, no funkcia ostáva rovnaká. Odborníci sa zhodujú v tom, že fungujúce komunikačné systémy majú pozitívny vplyv na ďalší celkový vývoj dieťaťa a umožňujú mu plnohodnotnú komunikáciu s okolím. AAK sa dá rozdeliť aj do týchto dvoch základných skupín: AAK bez pomôcok a AAK s pomôckami (Bondi, A., Frost, L., 2007). 
        ASHA (American Speach Language Hearing association) pod pojmom AAC (augmentative and alternative communication) vyjadruje všetky formy komunikácie (okrem orálnej), ktoré sa využívajú na vyjadrenie potrieb, myšlienok či pocitov. Všetci ľudia vlastne používajú AAC vždy pri použití mimiky alebo gest, keď používame na vyjadrenie symboly, obrázky alebo keď píšeme. Osoby s vážnou poruchou reči využívajú špeciálne pomôcky ako sú obrázky, komunikačné dosky či elektronické zariadenia aby sa mohli vyjadriť. To im výrazne pomáha pri sociálnej iterakcii, školskom výkone či pri vlastnom sebahodnotení (www.asha.org). 
        „Cieľom AAK je umožniť jedincom so závažnými poruchami komunikačného procesu aktívne dorozumievanie, to je sprostredkovanie, uľahčenie a rozšírenie komunikácie tým osobám, ktorých hovorená reč je len málo zrozumiteľná alebo im je znemožnená. Výsledkom efektívneho používania AAK je sociálna interakcia, vývoj, zmeny sociálnej pozície z pasívnej na aktívnu, pocit sebadôvery, je prevenciou rozvoja frustrácie, prínosom pre zmeny postojov sociálneho prostredia, chovanie samotného užívateľa, jeho fyzických a duševných schopností, eventuálne aj ekonomickej situácie“ (Z. Janovcová, 2004, s. 16). 
        Čo sa týka ČR, alternatívna a augmentatívna komunikácia sa začala používať až v roku 1989. Vtedy začali vychádzať prvé články a metodické príručky doplnené o videokazety a obrázky (sec. cit. Kubová, L., 1996, 1997 in Klenková, J., 2008). 


3.2 Systémy AAK
         
        Vhodný komunikačný systém, či kombináciu systémov je nutné vyberať individuálne na základe možností a schopností dieťaťa a tiež v súvislosti s jeho vývojovou prognózou. Predovšetkým sa treba zamerať na najprirodzenejšiu formu komunikácie a to gestiku a mimiku. Rôzni ľudia môžu v priebehu života preferovať rozličné komunikačné systémy. Každý systém má svoje klady a zápory a preto zavedenie spôsobu AAK je nutné starostlivo zvážiť. Vhodné je využívať viac komunikačných systémov, metód, pomôcok, symbolov, ktoré sa vzájomne dopĺňajú (Janovcová, Z., 2003). 
        Makaton je systém jednoduchých grafických symbolov a znakov, ktoré sprevádzajú reč. Tieto znaky sú odvodené z britskej znakovej reči pre nepočujúcich a sú upravené tak, aby deťom čo najviac vyhovovali. Deti sa na základe tohto systému učia komunikovať s využívaním viacerých zmyslov. Počujú hovorené slovo, to je sprevádzané znakom a zároveň vidia kreslený symbol slova. Makaton neobsahuje všetky slová, ale iba tie najdôležitejšie slová vo vete (Newman, S., 2004). 

Obr.1: Makaton znaky
        Makaton je jazykový program poskytujúci základné prostriedky komunikácie, podnecujúci rozvoj hovorenej reči a porozumenia pojmom u ľudí s poruchami komunikácie (sec. cit. Vítková, M., 2004 in Kelnarová, J., Matějková, E., 2009). 
        Z. Janovcová (2004) uvádza, že Makaton je non-verbálny jazykový program, ktorého názov vznikol podľa prvých slabík mien jeho tvorcov (Margaret Walker, Kathy Johnston, Tony Cornforthem). Bol vyvinutý vo výskumnom projekte na umožnenie komunikácie nepočujúcim dospelým hlavne tým, ktorí mali veľké problémy s osvojovaním nových poznatkov alebo deťom s mentálnym postihnutím a autizmom, ktoré počuli, ale zle rozumeli. Ide o systém manuálnych znakov a symbolov, ktorý je úspešne využívaný u jedincov s mentálnym, telesným alebo kombinovaným postihnutím a v predškolskom veku hlavne u detí so sluchovými vadami. Je to najpoužívanejší systém vo Veľkej Británii. Široko sa využíva v školách, nemocniciach, výcvikových a sociálne-vzdelávacích centrách. Slovník Makatonu je medzinárodný a znakovanie (pohyb jednej alebo oboch rúk) je sprevádzané hovorenou rečou, pričom väčšinou nie je nutné znakovať všetky slová vo vete, iba tie, ktoré majú pre nás najväčší význam. Používanie symbolov spolu so znakmi v komunikácii umožňujú multisenzoriálny prístup ku komunikácii. 
        Bliss je komunikačný systém, ktorého autorom je Charles Bliss, rakúsky chemik, ktorého pôvodnou ideou nebola pomoc v komunikácii jedincom s postihnutím, ale snaha o vytvorenie univerzálneho komunikačného prostriedku, jeho zámer ale nenašiel pochopenie a dlhú dobu ostal bez povšimnutia. V roku 1971 systém Bliss zaujal kanadský výskumný tím kvôli jeho vnútornej systémovej logike. V súčasnosti je systém využívaný u jedincov s centrálnymi poruchami motoriky a poruchami komunikačných schopností v expresívnej zložke reči . Systém Bliss je jediný zo systémov AAK, ktorý umožňuje kompletne zachovávať gramatické pravidlá (Janovcová, Z., 2004). 
        Vnútorná systémová logika Bliss systému vychádza z obsahu a významu slov. Symboly sú združované do komunikačných tabuliek a to pre každého klienta individuálne. Pri ukazovaní na symbol sa jedinec väčšinou pokúša o vokalizáciu a tak v rámci svojich možností precvičuje hlasový prejav. Pôvodne bolo vytvorených 1400 štandardizovaných symbolov zostavených z 26 základných prvkov. V súčasnosti je symbolov už 2300, čo pre jedinca s postihnutím predstavuje pomerne širokú slovnú zásobu (Kubová, L., 1996). 
        
        Piktogramy sú zjednodušené zobrazenia skutočnosti, ktoré sú jednoducho zrozumiteľné všetkým. Pomocou jednoduchého radenia piktogramov je možné skladať vety, program dňa atď. (sec. cit. Klenková, J., 2006 in Kelnarová, J., Matějková, E., 2009). 
        Podľa Z. Janovcovej (2004, s. 20) ide o formu predávania inštrukcií, príkazov, varovaní a uľahčenie komunikácie v rôznom prostredí bez väzby na reč. Pomocou piktogramov môžu jedinci s narušenou komunikačnou schopnosťou zdieľať svoje pocity a potreby, majú možnosť zapájania sa do konverzácie. Podľa individuálnych potrieb niektorí jedinci využívajú piktogramy ako alternatívnu, iní ako augmentatívnu komunikáciu, niektorí ich využívajú k výuke sociálneho čítania. 
        Znak do reči využíva reč tela, teda gestá a mimiku. Jedná sa o kompenzačný prostriedok, nie o znakovú reč. Ide o doplnok hlavne v expresívnej zložke reči. Cieľom je rozšírenie a uľahčenie komunikácie nejedná sa o naučenie sa čo najväčšieho množstva znakov. Znakujú sa iba kľúčové slová vo vete. V znaku do reči nejde o precízne prevedenie pohybového vyjadrenia ako je to u znakovej reči. Podpora reči pomocou znaku do reči je vhodná u jedincov s mentálnym postihnutím, autistov, u osôb s centrálnym narušením motoriky (Janovcová, Z., 2004).
        Facilitovaná komunikácia je založená na fyzickej podpore ruky. Facilitátor pridržiava ruku, ktorou chce jedinec s postihnutím niečo vyjadriť. Proti jeho ruke nastavuje protitlak a tak zaistí spätnú väzbu a aj jej stimuláciu. Okrem fyzickej podpory, poskytuje facilitátor aj podporu psychickú a podporuje ho k cielenému jednaniu (Klenková, J., 2008). 
        Výuka čítania s využitím globálnej metódy je spôsob, akým sa jedinec učí vnímať slovo ako známu jednotku reči. Autorom metódy je belgický lekár Ovide Decroly. Teoretický základ tvorí tvarová psychológia (Gestaltpsychologie). Podľa nej čitateľ vníma celky, ktorým sú podradené časti a prvky. Postupuje sa tak od celku k jednotlivým častiam. Ide o opak analyticko – syntetickej metódy. Cieľom je stimulovať zrakové vnímanie, verbálne myslenie, zámernú pozornosť a komunikatívne schopnosti. Využíva sa u detí so sluchovými vadami, mentálnym postihnutím, SPU. Reč sa rozvíja bez dôrazu na artikuláciu a dá sa využiť už v predškolskom veku (Janovcová, Z., 2004).
        Sociálne čítanie sa využíva predovšetkým na rozvoj rozumových schopností, v priestorovej a sociálnej orientácii a k zlepšeniu komunikácie. Býva štruktúrované do trojice kategórií: súbor obrázkov a textov; piktogramy, dopravné značky a symboly; slová a skupiny slov. Sociálne čítanie má svoje využitie u ľudí, ktorí rozumejú, verbálne komunikujú, reagujú na podnety, ale nie sú schopní technického čítania. V priebehu sociálneho čítania sa zoznamujú so symbolmi, slovami a skupinami slov, pričom najvhodnejším prostredím pre využitie tejto metódy je reálne prostredie (Valenta, M., Müller, O., 2009).
        ETRAN – N je  náhradná komunikačná pomôcka, pre ľudí, ktorí nehovoria a nemôžu ukazovať inak ako očami. Využívajú sa pri tom čísla a symboly, ktoré sú umiestnené na tabuli z plexiskla s otvorom uprostred (Janovcová, Z., 2004).
        VOKS je výmenný obrázkový komunikačný systém v angličtine nazývaný PECS (The Picture Exchange Communication systeme) a pôvodne bol vytvorený pre deti s poruchami autistického spektra. Systém VOKS sa od metodiky PECS ale uberá svojou vlastnou cestou a líši sa vo viacerých aspektoch: užívatelia systémy na obrázky neukazujú, ale ich prinášajú; komunikácia má motivujúci charakter, za obrázok dostane dieťa odmenu; je rýchle osvojiteľný a aktívnou účasťou komunikácie sa redukuje prípadná nervozita či agresia; pomôcky sa vyrábajú na základe individuálnych potrieb klienta a je dobre využiteľný doma, v škole aj na verejnosti. Cieľom je viesť jedinca k samostatnosti. Využíva sa predovšetkým u ľudí s poruchou autistického spektra, ale dá sa tiež využiť u iných diagnóz ako Downow syndróm, ťažšie stupne mentálneho postihnutia, ťažké formy dysfázie (Knapcová, M., 2011).

3.3 Iné prostriedky k osvojovaniu reči

        Podľa Z. Janovcovej (2004, s. 41) existuje množstvo typov, stupňov a kombinácií postihnutí kde sa dajú jednoduché komunikačné systémy, prostriedky a formy zvoliť tak, aby jedincovi s postihnutím bola sprostredkovaná aspoň najzákladnejšia komunikácia.  
        Bazálna stimulácia je zameraná na somatické a taktilne haptické podnety, t.z. využívanie povrchu tela ako orgánu vnímania, schopnosť úchopu a vnímanie charakteru povrchu. Vibračné, vestibulárne a akustické podnety podporujú vnímanie zvukov, šumov, vibrácií, smeru a orientácie tela v priestore. Orálne podnety aktivizujú ústa k rôznym vnemom a pomáhajú pri koordinácii ruka – ústa, sprostredkúvajú chuťové a čuchové podnety. Vizuálne podnety stimulujú pohyb očí a hlavy a tiež fixáciu predmetov (Janovcová, Z., 2004).
        Bazálna podpora vychádza z vnímania a umožňuje jedincovi interakciu s prostredím, zaisťuje príjemné telesné pocity a zážitky tela. Je realizovaná počas celého dňa na základe pozitívneho emocionálneho vzťahu. Cieľom bazálnej stimulácie je docieliť pozitívnu skúsenosť s vlastným telom, vedieť lokalizovať podnety na vlastnom tele, vedieť vnímať chvenie a smer odkiaľ pochádza. Základnou myšlienkou je
požiadavok celistvosti a zistenie, že pomocou tela je jedinec uvedený do reality a sprostredkúva mu skúsenosti a vnemy (Opatřilová, D., 2013).
        V súčasnosti je rozšírená senzorická integračná terapia, ktorá nám na základe zákonu gravitácie umožňuje orientáciu už v prenatálnom období vývoja a je dôležitá najmä v prvom roku života dieťaťa. Vestibulárne podnety pôsobia na stabilitu tela v priestore a podieľajú sa na tvorení svalového napätia. S ohľadom na druh postihnutia vyberáme vhodné podnety, väčšinou ide o kolísavé pohyby tela pomocou terapeutických balónov, valcov a podobne (Vítková, M., 2001).
        DOSA je metóda bazálne dialogickej podpory. Je založená na dvoch podmienkach: deti s ťažkým telesným postihnutím majú uložené v CNS iba veľmi neúplné pohybové vzory a jestvujú pohybové možnosti takých detí, ktoré sú však zabrzdené psychickou blokádou (sec. cit. Klenková, J., 1997 in Janovcová, Z., 2004). 
        Prvé skúsenosti s touto metódou sú z počiatku 70. rokov v Japonsku, kde sa vedcom podarilo zistiť, že deti s paretickou formou DMO majú po odstránení psychickej blokády za použitia hypnózy väčšie možnosti k zámernému a uvoľnenému pohybu ako pri plnom vedomí (Janovcová, Z., 2004). 
        Totálna komunikácia využíva všetky dostupné komunikačné prostriedky na vytvorenie plnohodnotnej komunikácie. Na vznik totálnej komunikácie mala najväčší vplyv nespokojnosť amerických nepočujúcich s výsledkami vzdelávania s použitím ústnej metódy. Tak začali vznikať experimentálne programy. Dôležitou zložkou totálnej komunikácie je hovorená reč, ktorá je však kombinovaná s ďalšími zložkami komunikácie ako odzeranie, daktylná abeceda, znakovanie, mimika... Jednotlivé zložky by mali byť kombinované a nadväzovať na seba tak, aby rešpektovali individuálne možnosti jedinca s postihnutím (Evans, L., 2001).
        Lormova dotyková abeceda je dlaňový komunikačný systém. Je určený na komunikáciu medzi hlucho-slepými navzájom a tiež s ich okolím. Pomocou bodov, ťahov a vibrácií sú znázornené do dlane ľavej ruky jednotlivé písmená. Aktívnym využívaním sa predpokladá schopnosť osvojenia gramatickej štruktúry. Kvôli jazykovým odlišnostiam sú dlaňové abecedy špecifické pre rôzne zeme (sec. cit. Souralová, E., 2000 in Janovcová, Z., 2004). 
        Počítačové programy sú dnes významným doplnkom logopedickej starostlivosti. Využívajú sa hlavne programy: Speechwiever, Brebta, Méďa, Mentio, FONO...
        Podľa skúseností je zrejmé, že práca s počítačom je príťažlivá aj pre deti s mentálnym postihnutím. K ovládaniu zariadenia je vhodné zvoliť zjednodušené klávesnice alebo spínače. Na uľahčenie práce sa používajú rôzne programy a pomôcky. Pri výbere zvláštneho vybavenia pre jedinca s postihnutím je nutné zvážiť účel a cieľ pomôcky, intelektové a motorické predpoklady jedinca (Janovcová, Z., 2004). 

3.4 Rámcový vzdelávací program, komunikatívne kompetencie

       „ Na základe školského zákona č. 561/2004 Sb., o predškolskom, základnom, strednom, vyššom odbornom a inom vzdelávaní sú vymedzené stratégie vzdelávania žiakov so špeciálnymi vzdelávacími potrebami“ (Klenková, J., 2008, s. 26).  Žiaci s narušenou komunikačnou schopnosťou (vadami reči) sa radia medzi žiakov so špeciálnymi potrebami a tiež patria do skupiny žiakov so zdravotným postihnutím. Kvôli svojimi postihnutiu majú problémy pri vytváraní kompetencií a to zvlášť kompetencie komunikatívnej. Rámcový vzdelávací program pre základné vzdelávanie (RVP ZV) stanovuje ciele a obsah vzdelávania. Ide o kurikulárny dokument, ktorého hlavnou časťou sú vzdelávacie oblasti. Tie sú tvorené jedným vzdelávacím alebo viac obsahovo blízkymi vzdelávacími odbormi (Klenková, J., 2008). 
        RVP ZV okrem iného tiež vymedzuje záväzné rámce pre jednotlivé etapy vzdelávania – predškolské, základné stredné. Upresňuje pojatie a priority základného vzdelávania s cieľom poskytnúť žiakom spoľahlivý základ všeobecného vzdelania, pri výuke sa orientovať hlavne na situácie zo života, na praktické jednanie a ďalej utvárať a rozvíjať kľúčové kompetencie (Sychrová, P., 2012).
        Od 1. 9. 2010 zahájili výuku podľa školských vzdelávacích programov všetky školy, ktoré majú v registri škôl odbor vzdelania základná škola špeciálna. Svoj Školský vzdelávací program spracovali podľa Rámcového vzdelávacieho programu pre odbor vzdelania Základná škola špeciálna (RVP ZŠS) (www.nuv.cz). 
        RVP ZŠS sa skladá z dvoch dielov, ktoré sú spracované podľa stupňa mentálneho postihnutia žiakov. Diel I sa zaoberá vzdelávaním žiakov so stredne ťažkým mentálnym postihnutím. Diel II zas vzdelávaním žiakov s ťažkým mentálnym postihnutím a súbežným postihnutím viacerými vadami. Čo sa týka žiakov s ťažkým mentálnym  postihnutím, súbežným postihnutím viacerými vadami a autizmom, nedá sa predpokladať dosiahnutie cieľov základného vzdelania. Problémom je hlavne nízka miera rozvinutia psychických funkcií a voľných vlastností potrebných k systematickému osvojovaniu učiva. U žiakov s takouto formou postihnutia je hlavne snaha o rozvoj elementárnych komunikačných schopností, pohybovej samostatnosti, rozvoj sebaobsluhy a maximálnej možnej samostatnosti. Základom ďalšieho rozvoja žiakov a ich integrácie do spoločnosti je utváranie kľúčových kompetencií, ku ktorým musí smerovať a prispievať všetok vzdelávací obsah, metódy a formy práce a všetky aktivity učiteľov, žiakov aj ostatných pracovníkov vo vyučovaní (www.nuv.cz). 
        Súhrn vedomostí, schopností, schopností, postojov a hodnôt dôležitých pre osobný rozvoj sa nazýva kľúčové kompetencie. Ide o kompetencie k učeniu, k riešeniu problémov, kompetencie komunikatívne, sociálne a personálne, občianske a pracovné (Sychrová, P., 2012). 
        Komunikatívne kompetencie a v RVP ZŠS diel I a diel II sa od seba do značnej miery líšia. Žiak so stredne ťažkým mentálnym postihnutím by mal podľa RVP ZŠS (2008) na konci základného vzdelávania komunikovať s druhými ľuďmi primerane svojim možnostiam, rozumieť vyjadreniu a podľa svojich možností na to reagovať, vyjadrovať svoje pocity, nálady, prežitky vhodným spôsobom, chápať jednoduché, bežne užívané texty, záznamy a obrazové materiály, zvládať jednoduchou formou písomnú komunikáciu, vyjadrovať svoje názory a postoje, vhodnou formou obhajovať svoj názor, pri komunikácii využívať bežné informačné a komunikačné prostriedky, využívať získané komunikačné schopnosti k vytváraniu vzťahov potrebných k spoločenskej integrácii. 
        Žiak s ťažkým mentálnym postihnutím, súbežnými vadami či autizmom podľa II. Dielu RVP ZŠS (2008) by mal na konci základného vzdelávania na základe komunikatívnych kompetencií byť schopný poznávať známe osoby a dorozumievať sa s nimi verbálnymi alebo neverbálnymi formami komunikácie, reagovať na svoje meno, reagovať na jednoduché pokyny, vyjadrovať súhlas či nesúhlas, vyjadrovať svoje potreby, pocity, nálady rôznym spôsobom, dokázať pozdraviť a reagovať na pozdrav vhodným spôsobom. 
        U žiakov s narušenou komunikačnou schopnosťou tvoria komunikačné schopnosti jeden z najdôležitejších kompenzačných mechanizmov. Komunikácia s každým žiakom s mentálnym postihnutím si vyžaduje odlišný prístup. Pri práci s týmito žiakmi je potrebné brať do úvahy špecifiká ich rečového vývoja, chápať komunikačné obmedzenia, ktoré sú dané charakterom a stupňom postihnutia a čo najvčasnejšie začať stimulovať vývoj reči. Práca pedagóga je v takýchto prípadoch veľmi náročná a je nutné ju praktizovať v úzkej spolupráci s rodinou a ďalšími odborníkmi (Klenková, J., 2008).


Zhrnutie:
        Alternatívne a augmentatívne komunikačné systémy sú určené osobám, u ktorých verbálna komunikácia je značne obmedzená alebo nedostupná. Alternatívna komunikácia je využívaná ako náhrada hovorenej reči a augmentatívna využíva a podporuje už existujúce komunikačné systémy. Najviac využívané a najznámejšie systémy AAK sú: MAKATON, Bliss, VOKS, znak do reči, piktogramy, facilitovaná komunikácia... K ďalším prostriedkom osvojovania si reči patrí bazálna stimulácia, DOSA, či totálna komunikácia. Podľa Všeobecnej deklarácie ľudských práv základné vzdelávanie by malo byť povinné a bezplatné prinajmenšom v základných stupňoch vzdelávania. Rodičia majú prednostné právo voliť druh vzdelania pre svoje deti. Žiaci so stredne ťažkým  mentálnym postihnutím sa vzdelávajú podľa Rámcového vzdelávacieho programu ZŠS I. diel a žiaci s ťažkým mentálnym postihnutím a postihnutím viacerými vadami sa vzdelávajú podľa II. dielu tohto vzdelávacieho programu. Jednou z najdôležitejších kompetencií v rámci vzdelávania sú kompetencie komunikatívne. Ovplyvňovanie vývoja reči by malo prebiehať na rozvoj všetkých jazykových rovín a zamerať sa na užitie komunikácie v rôznych situáciách a zamerať sa tak na rozvoj pragmatickej roviny. 














4 Komunikácia u jedincov s kombinovaným postihnutím
4.1 Cieľ diplomovej práce, metodológia výskumu

        Cieľom diplomovej práce bolo zistiť aké komunikačné systémy sú používané v základnej škole špeciálnej u žiakov s kombinovaným postihnutím a akým spôsobom sa praktizujú. Dielčím cieľom bolo zistiť aké formy komunikácie sa používajú u 3 žiakov ZŠ špeciálnej v Brne; ktoré formy komunikácie vyhovujú jednotlivým žiakom; aké sú možnosti alternatívnej či augmentatívnej komunikácie v praxi a či sú aj aktívne využívané a tiež zistiť ako a či vôbec sa vytvára impresívna zložka komunikácie u žiakov s kombinovaným postihnutím. 

Metodológia výskumu
        Empirická časť práce má charakteristiku kvalitatívneho výskumu s využitím prípadovej štúdie, pozorovania, rozhovorov s pracovníkmi ZŠ špeciálnej, kazuistiky, prípadne dostupných osobných záznamov jednotlivých žiakov. Prípadová štúdia je uvedená v Pedagogickom slovníku (Průcha, J., 2013, s. 188) ako „výskumná metóda, pri ktorej je skúmaniu podrobený jednotlivý prípad (napr. žiak, malá skupina žiakov, jednotlivá trieda, škola a pod.), detailne popísaný a vysvetlený, takže dochádza k takému typu objasnenia, ktorého sa pri skúmaní objektov v hromadnom súbore nedá dosiahnuť.“ Predmetom pozorovania budú 3 deti s viacnásobným postihnutím. Výskumný plán je otvorený a neštruktúrovaný. 

Časový harmonogram
Jar 2014 – projekt diplomovej práce
Leto 2014 – príprava teoretickej časti 
Zima 2014/2015 – príprava praktickej časti
Jar 2015 – dokončenie a odovzdanie diplomovej práce

Výskumné tézy:
T1: Formy komunikácie s jednotlivými žiakmi sú rozličné a závisia na diagnóze, momentálnom stave dieťaťa, hĺbke mentálneho postihnutia a ďalších rozličných faktoroch.   
T2: Žiakovi s poruchou autistického spektra vyhovuje iná forma komunikácie ako žiakom s odlišným druhom kombinovaného postihnutia. 
T3: V zariadení sa využíva hlavne forma bazálnej stimulácie a totálna komunikácia.
T4: Impresívna zložka reči, teda schopnosť vnímať reč druhých a porozumieť jej sa u daných prípadoch rozvíja celý život a záleží na neustálom precvičovaní, opakovaní a záujmu zo strany okolia a hlavne rodiny. 

4.2 Charakteristika miesta šetrenia a výskumného vzorku

        Základná škola špeciálna na ktorej výskumné šetrenie prebiehalo je odlúčeným pracoviskom v Brne – Žabovřeskách pri Ústave sociálnej starostlivosti. Triedy v tejto škole sú určené deťom s ťažkým mentálnym postihnutím, tiež žiakom v kombinácii s telesným postihnutím alebo autizmom. Základná škola využíva pre výuku tri učebne. K dispozícii je tiež záhrada a terasy s bezbariérovým vstupom. Zariadenie má vlastnú kuchyňu, kde sú jedlá pripravované pod dohľadom nutričného terapeuta. Prevádzková doba zariadenia je od pondelka do piatka od  6:00 do 16:30. Poslaním zariadenia je rozvoj užívateľov s kombinovaným postihnutím a s poruchou autistického spektra po stránke rozumovej a telesnej v rámci ich možností a schopností. Pracovníčky centra sa usilujú u svojich klientov o dosiahnutie čo najvyššej miery samostatnosti, o zmysluplné využitie voľného času, podporu a rozvíjanie záujmov užívateľov. Jedným z hlavných cieľov je rozvoj a podpora komunikácie či už počúvaním piesní a rozprávok, vedenie k výslovnosti, dramatizácia, využívanie alternatívnych foriem komunikácie... V zariadení sa venujú rôznym individuálnym či skupinovým činnostiam ako sú napríklad: canisterapia, hudobný krúžok, pravidelné prechádzky, výtvarné a iné pracovné aktivity. Zamestnanci zariadenia poskytujú kvalitné služby, ďalej sa vzdelávajú samo-štúdiom či dopĺňajú svoje poznatky štúdiom na univerzitách v Česku či na Slovensku, zúčastňujú sa odborných kurzov a seminárov. 






Charakteristika výskumnej vzorky:       
        Výskumný súbor tvoria traja žiaci základnej školy špeciálnej v Brne. Ide o dvoch chlapcov a jedno dievča v podobnom veku. Všetkým je diagnostikované viacnásobné postihnutie. Triedu navštevujú spolu s ďalšími spolužiakmi s rôznym druhom postihnutia a zmiešaných ročníkov. Školu navštevuje menší počet detí, personál a žiaci sa dôverne poznajú. K rozvoju komunikácie prispievajú pracovníci zariadenia podľa individuálnych potrieb svojich žiakov. Kvôli zachovaniu anonymity boli mená detí zmenené.

	Meno
	Vek
	Diagnostika
	Vzdelávací program

	Adam
	19,5
	ŤMP, autizmus, epilepsia
	RVP ZV

	Aleš
	18
	ŤMP, MO, hemiparéza, epilepsia
	RVP ZV

	Karolína
	17,5
	SŤMP, MO, kvadruparéza
	RVP ZV


Tab. 1: Výskumná vzorka        

        
         














4.3 Prípadová štúdia

Kazuistika 1

Meno: Adam
Rok narodenia: 1995
Diagnóza: ťažké mentálne postihnutie, autizmus, epilepsia
Systém komunikácie: Výmenný obrázkový komunikačný systém – VOKS, komunikačné zošity, počítačové programy

Rodinná anamnéza: Adam pochádza z kompletnej rodiny. Žije v rodinnom dome na dedine s rodičmi a dvoma staršími súrodencami. Rodinné prostredie je pre chlapca a jeho potreby veľmi podnetné, so súrodencami má pekný vzťah. Matka pracuje, otec je poručníkom dieťaťa. Obaja sú vysokoškolsky vzdelaní a so školou spolupracujú. 
Osobná anamnéza: Chlapec má diagnostikované ťažké mentálne postihnutie, autizmus a epileptické syndrómy, záchvaty sú dobre kontrolované užívaním antiepileptík. Adam verbálne nekomunikuje, dorozumieva sa pomocou obrázkového systému. Má tiež problémy s jemnou motorikou. Pohybuje sa bez väčších problémov, je štíhlej postavy s mierne kolísavou chôdzou. Nemá problém s prítomnosťou iných aj cudzích ľudí, je spoločenský, väčšinu času čo som ho mala možnosť pozorovať bol v dobrej nálade, agresia sa u neho neprejavuje, nemá ani problém s dotykom cudzích ľudí, sám ich ťahá za ruku a ukazuje čo by chcel podať, kam by ich chcel usadiť... Základnú školu špeciálnu už navštevuje skoro 11 rokov. Má vytvorený individuálny vzdelávací plán a rodičia majú v pláne ďalej požiadať o možnosť predĺženia dochádzky na tejto škole. Otec sa mi zdôveril, že majú so ženou strach čo s chlapcom bude keď bude musieť dochádzku na škole ukončiť, keďže sa Adam do školy teší, prostredie je pre neho dôverne známe, dá sa usúdiť, že v škole cíti pocit bezpečia a istoty, tak isto ako v rodinnom prostredí. 
Vlastné šetrenie: Adam je chlapec mierumilovnej povahy, u ktorého sa reč nevyvíja, verbálne komunikovať nevie. Je vidieť, že otca na jeho postihnutí mrzí hlavne to, že nerozpráva. Od malička robili všetko pre to, aby sa u neho verbálna reč začala rozvíjať, ale bohužiaľ za celý svoj život vyslovil iba niektoré samohlásky. Adam sa dorozumieva očným pohľadom, po príchode do triedy sa zdraví zdvihnutím ruky. Vyjadruje sa neverbálne mimikou a gestikou. Už niekoľko rokov na dorozumievanie používa doma aj v škole výmenný obrázkový systém. Veci, ktoré potrebuje si dokáže pomocou obrázkov vypýtať. Doteraz sa ale nenaučil vypýtať sa na záchod. Zamestnankyne zariadenia si vedú zošity, kde pravidelne zapisujú kedy vykonal potrebu a musia dbať na to, aby ho na záchod pravidelne sprevádzali. Adam má rád hudbu a hudobné nástroje. Sú jeho obľúbenými hračkami, stále musí mať nejakú hračku – väčšinou hudobný nástroj pri sebe. Vie sa vtedy lepšie sústrediť. Bez hračky v ruke je nepokojný, má problém zamerať pozornosť, zaujíma sa o všetko v miestnosti, pobehuje, všetko ovoniava. Adam sa ľahko unaví, v noci dlho spí a má problémy so vstávaním. Na zlepšenie komunikácie, trpezlivosti a citovej zložky u chlapca mu rodičia zadovážili psa. Donedávna mali doma dvoch psov a nedávno si zadovážili tretieho. Majú na Adama dobrý vplyv a sám chlapec má psov veľmi rád a žiadnych sa nebojí. Preto tiež dva krát do týždňa sa zúčastňuje canisterapie. Niekedy sa nerád nechával vodiť za ruku, v poslednom čase sa to o dosť zlepšilo, nemá s tým väčší problém a sám aj rád vodí psov na vôdzke. Pes pomáha sprostredkovať komunikáciu medzi Adamom a okolím. Okrem psa a hudobných hračiek má Adam veľmi rád počítače. Rodičia mu zaobstarali počítačové programy na zlepšenie komunikácie. Počas mojej prítomnosti sa už vedel dorozumievať veľmi dobre pomocou obrázkov a tiež reagoval na svoje meno. Bol pre neho vytvorený komunikačný zošit s fotografiami blízkych osôb, činností a hračiek. Jednoduchým vyjadreniam rozumie. Na tabuli v triede má zostavený vizuálny denný rozvrh podľa ktorého funguje. Obrázky vie priradiť k predmetu alebo fotografii, nechá sa ale celkom ľahko rozptýliť a je ťažké ho potom dosať naspäť k činnosti a zotrvať v nej dlhší čas. Chápe významu značného počtu slov, neustále sa učí chápať význam ďalších obrázkov činností alebo predmetov a vie aká činnosť po ukázaní na obrázok bude nasledovať. Na vyžiadanie vie ukázať na obrázok, s novými sa občas mýli, ale častým opakovaním sa mýli menej. VOKS najlepšie využíva k splneniu svojich želaní. Adam nebýva iniciátorom komunikácie, ani sa nezapája do hry so spolužiakmi. Ostatné deti väčšinou len pozoruje alebo si ich nevšíma. Čo si ale dobre všíma sú zvieratá. Na vyzvanie vie ukázať na obrázky zvierat, rozpoznáva farby, časti tela, časti oblečenia, bežné domáce potreby, svoju rodinu aj seba. Doma používa rovnaký komunikačný systém ako v škole obohatený ešte o počítačové programy. Rodičia s Adamom znaky poctivo precvičujú a systém VOKS prijali kladne a každodenne im zľahčuje život. Adam má doma vlastnú izbu a veľmi dobré rodinné zázemie, má dostatok súkromia a kľudu keďže bývajú na dedine. Rád sa doma hrá so psami, prechádza sa s nimi po záhrade, súrodenci sa tiež naučili používať systém AAK pomocou ktorého sa s bratom lepšie dorozumejú. Na zlepšenie komunikačných schopností sú využívané všetky možné formy dorozumievania ako mimika, gestika, obrázky, hovorené slovo, piktogramy, fotografie, písaná reč, kresba, hudba, melodizácia, hračky, predmety atď. Všetky spôsoby nadväzovania kontaktu plnia svoj účel. 
Komunikácia pomocou systému VOKS:
Komunikačný systém VOKS Adam používa na základe odporučenia SPC. Tento systém komunikácie si rýchlo osvojil hlavne kvôli možnosti rýchlo vyjadriť svoje priania, potreby, pocity keďže sa chlapec slovne nikdy nenaučil vyjadrovať. Väčšina obrázkov, pomocou ktorých Adam komunikuje sú vytvorené pedagógom na základe jeho špeciálnych potrieb. Na obrázkoch sú znázornené rôzne veci dennej potreby, činnosti, terapie, hračky. Obrázky sú čiernobiele aj farebné a nad nimi je napísaný názov veľkým tlačeným písmom a sú rozdelené do komunikačných tabuliek podľa slovných druhov, ďalej na číselné a časové pojmy, názvy farieb, všetky sú zalaminované a dajú sa uchytiť suchým zipsom do tzv. vetného prúžku. Vyrábaním ďalších a ďalších obrázkov vznikla komunikačná kniha, ktorú Adam môže kedykoľvek použiť. Adam sa učí novým pojmom s pomocou asistentky, ktorá mu radí a navádza na výber správneho obrázku. Keď sa to už naučí, asistentka odchádza a radí mu zasa až pri výuke ďalších nových pojmov. Nácvik komunikácie vyzerá tak, že Adam si sadne za stôl, pred neho si sadne komunikačný partner a nastaví pred neho obe dlane tak, že v jednej má napríklad hračku alebo obľúbenú sladkosť, následne povie Adamovi: „ Mám bubon“, na to Adam hľadá medzi obrázkami ten, ktorý sa na hračku najviac podobá, obrázok vezme a vloží ho do druhej dlane pedagóga. Následne na to dostane svoju hračku. Ďalej sa postupuje s viacerými vecami alebo činnosťami. Adamovi idú najlepšie podstatné mená, najväčšie problémy má s činnosťami ako vypýtať sa na záchod, aj keď stále pri používaní toalety dostáva obrázok do ruky. V tvorení viet Adam využíva hlavne slová a slovné spojenia ako: „já chci“, „já vidím“, „já nechci“, „toto je“, „děkuji“, „prosím“, „dobrý den“, „nashledanou“... Počas nácviku komunikačného systému pedagóg berie obrázok a priraďuje ho k reálnemu predmetu a žiaci to následne zopakujú. Cieľom je, aby si žiak vedel sám vypýtať čo chce, respektíve začal komunikáciu sám, bez problémov sa správne vyjadril pomocou obrázkov a predišlo sa tak zlému duševnému stavu jedinca, ktorý sa nedokáže vyjadriť alebo jeho vyjadreniam druhí ľudia nechápu. To má za následok spokojnejšiu a veselšiu náladu Adama, spolužiakov, pedagógov aj rodiny chlapca. 
Zhrnutie:  Adam je chlapec v starostlivosti SPC pre ľudí s kombinovaným postihnutím. Pravidelne navštevuje základnú školu špeciálnu. Je priateľský, väčšinou pozitívne naladený, prejavuje záujem o svoje okolie, má veľmi rád ľudí, ktorých už dlhšie pozná a nemá problém s ľuďmi cudzími. Podpora zo strany rodiny je značná a je vidieť, že dobré rodinné zázemie má veľký vplyv na žiakovo napredovanie čo sa týka či už komunikácie, alebo celkovej sociálnej interakcie. Do školy chodí rád, z hračiek má najradšej hudobné nástroje a tiež má veľmi rád zvieratá. U chlapca sa nikdy nevyvinula verbálna reč. S okolím komunikuje očným pohľadom a už niekoľko rokov sa zdokonaľuje v alternatívnej forme komunikácie – VOKS. Tento systém najlepšie využíva ku splneniu svojich prianí. Pri iných činnostiach spojených s výukou sa nedokáže dlhšie sústrediť, každá maličkosť ho dokáže rozptýliť a potom sa často mýli alebo ďalej nespolupracuje. Nemá problém s obliekaním ani s prijímaním stravy, je štíhlej postavy a celkovo aktívny. Rád sa prechádza po vonku so psami vždy však za prítomnosti druhej osoby. Rád chodí presne opačným smerom ako by mal. Čo sa týka písomného prejavu nerobí veľké pokroky, písať ani kresliť ho nebaví, písmená sú málokedy čitateľné. Využívanie komunikačnej formy VOKS sa u chlapca osvedčilo a využíva ho ako v škole, tak aj doma. V škole tiež využíva komunikačný zošit formátu A4. Na úvodnej strane je fotka Adama a pri nej obrázky jeho obľúbených hračiek a činností. Na ďalších stranách sú kartičky s čiernobielymi aj farebnými symbolmi systému VOKS. K doskám sú pripevnené na suchý zips. Denník Adam využíva počas celého dňa a berie si ho aj von. Hovorenej reči dobre rozumie a väčšina zamestnancov s ním komunikuje týmto spôsobom s využitím akýchkoľvek pomôcok a spôsobov na dosiahnutie porozumenia. Vďaka záujmu hlavne zo strany rodiny o čo najlepšie prežitie života a vytváraniu čo najlepších podmienok pre svojho syna čo sa týka či už materiálneho zabezpečenia alebo spoznávanie okolitého sveta vo forme zážitkov sa chlapec nenudí a nebadá sa u neho zhoršenie stavu. Kvôli jeho diagnóze je ale ťažko povedať čo cíti a rodičia majú strach akým spôsobom bude prebiehať ďalej jeho vývoj keď bude musieť školskú dochádzku ukončiť. 






Kazuistika 2

Meno: Aleš
Rok narodenia: 1997
Diagnóza: ťažké mentálne postihnutie, hemiparetická forma mozgovej obrny, epilepsia
Systém komunikácie: totálna komunikácia, informačné tabule, mimika, gestika, piktogramy, fotografie...

Rodinná anamnéza: S Alešovou rodinou som nemala nikdy možnosť sa stretnúť. Podľa zamestnankýň zariadenia chlapec žije so svojou matkou v Brne. Mama je zamestnaná, o chlapca sa stará ako vie, pomáha jej s ním ešte jej mama, chlapcova babička. Otec nejaví o chlapca záujem, žije mimo ČR. Iných súrodencov nemá.
Osobná anamnéza: Alešovi bolo diagnostikované ťažké mentálne postihnutie, mozgová obrna a od detstva máva epileptické záchvaty, ktoré sú kontrolované užívaním antiepliptík. Záchvaty máva približne raz za 1-2 mesiace a väčšina sa ich dostaví v priebehu spánku. Túto základnú školu začal navštevovať pred dvomi rokmi. Na prvý pohľad sa chlapec javil zanedbalo čo sa týka osobnej hygieny, čistoty oblečenia... Pôsobil uzavreto a s okolím komunikoval spôsobom, ktorému rozumela najviac jeho mama. Je vysokej štíhlej postavy miernej povahy s občasnými záchvatmi plaču. Má ľavostrannú hemiparetickú formu MO. Od malička s ním mama cvičila Vojtovou metódou. Chlapec chodí bez pomoci. Horšie je postihnutá horná končatina. Komunikácia sa za posledné obdobie zlepšila, pri nástupe do školy sa stránil ostatných spolužiakov, nevedel nadviazať kontakt, uzatváral sa do seba. Keďže doma bola zjavne zanedbávaná hygiena, pracovníčky centra sa snažili o čistotu a naučenie správnych hygienických návykov žiaka. Veľký problém bol chrup, ktorý bol v zlom stave. Hneď od začiatku sa Aleša ujala zubná hygienička. Vyjadruje sa pomocou mimiky, gest a časťami slov, má rád vychádzky, maľovanie, zvieratá, zvukové hračky, počítače....
Vlastné šetrenie: Žiak navštevuje školu, kde prebiehalo výskumné šetrenie niečo vyše dvoch rokov. V triede pôsobí pedagóg a asistent pedagóga. Pre lepšiu orientáciu žiakov v celodennom pláne sa využívajú informačné tabule, ktoré pedagógovia aktualizujú. Informačné tabule sú umiestnené v každej miestnosti a sú na nich zobrazené činnosti, či informácie v závislosti na účele miestnosti. Sú na nich zobrazené napríklad dni a týždne, ročné obdobia, druhy počasia s predpoveďou na ďalšie dni, obrázky alebo fotky vecí dennej potreby... Niektoré sú magnetické, niektoré na suchý zips. Denný plán znázornený na tabuliach zahŕňa okrem iného napríklad výtvarnú výchovu, český jazyk, matematiku, telesnú výchovu, desiatu, obed, vychádzku, canisterapiu... Obľúbenou  činnosťou Aleša je výtvarná výchova. Využíva rôzne farby pasteliek a kreslí alebo maľuje podľa vlastných predstáv a nálady. Vďaka personálu má naučený správny úchop písacích potrieb. Nemá rád matematiku, na hodinách je nesústredený a väčšinou dokáže splniť úlohu iba za pomoci asistentky. Čísla vie vyjadriť slovne aj keď je mu ťažko rozumieť, na obrázok s číslom ukáže na vyzvanie. Keď nemá náladu, ukazuje bez rozmyslu, po upozornení sa však vie opraviť.  Na hodinách sa Aleš snaží byť aktívny a oproti začiatkom sa zlepšil hlavne v komunikácii s inými žiakmi. Prostredie je už pre neho známe a je na ňom vidno, že sa v škole cíti dobre a bezpečne. Hovorenému slovu rozumie a najväčšiu zábavu má z používania expresívnych výrazov. Od nástupu do tohto zariadenia je menej uzavretý a viac sa zapája do diania. Kontakt nadväzuje pohľadom, vyjadruje sa jednoslovne a ťažkopádne s výrazným mimickým sprievodom. Sám býva iniciátorom komunikácie hlavne s asistentkou alebo inými žiačkami. Uprednostňuje kontakt s osobami ženského pohlavia. Na označenie súhlasu alebo nesúhlasu používa zvuky. Na hodinách sa učiteľky zameriavajú hlavne na trénovanie pamäte, pozornosti, hrubej a jemnej motoriky... U chlapca sa striedajú emócie zlosti a pokoja, stále však menej často aj vďaka spolupráci s matkou, ktorá sa riadi  odporúčaniami pracovníčok. Moju prítomnosť mám pocit, že si Aleš veľmi nevšímal, komunikoval hlavne s osobami, na ktoré je zvyknutý. Chlapec nikdy predtým nepoužíval žiadnu formu AAK a s najbližšími mali vytvorený svoj vlastný dorozumievací jazyk. Kvôli lepšiemu porozumeniu si s pracovníčkami zariadenia bolo nutné vytvoriť dorozumievací spôsob v škole a Aleš sa tomu časom veľmi dobre prispôsobil a zvykol si na neho. Je u neho typická totálna komunikácia s využitím všetkých dostupných komunikačných foriem.
Totálna komunikácia: 
Správne používanie procesu totálnej komunikácie výrazne dopomáha Alešovi v dorozumievaní sa s ľuďmi a vyzerá to tak, že u tohoto konkrétneho žiaka je tento koncept vyhovujúci a plní svoj účel. Komunikácia s Alešom je založená hlavne na dorozumievaní sa pomocou fotografií, piktogramov, gest, ktoré sú sprevádzané hovorenou rečou. Postupne sa tiež učí používať tablet. Vývoj reči je zameraný hlavne na pragmatickú rovinu komunikácie, je snaha o to, aby bol Aleš motivovaný sa snažiť komunikovať a aby sa zapájal do diania v triede viac a nebol pasívny. Chlapec sa dobre orientuje po zariadení a pozná význam rôznych piktogramov označujúcich miestnosti ako napríklad: „šatňa“, „kúpeľňa“, „jedáleň“... Sám si vie vypýtať jedlo alebo pitie tak, že vyhľadá pracovníka zariadenia, odvedie ho do kuchynky a ukáže na pohár alebo tanier. Poďakuje kývnutím hlavou, nesúhlas vyjadruje správne slovom „ne“. Verbálne vie vyjadriť slová ako: „ahoj“, „malá“, „jo“... Na oslovenie jeho menom reaguje, otočí sa, spoznáva seba aj známych ľudí na fotografiách.  Pracovníčky zariadenia sa snažia udržiavať Alešovu pozornosť stále dlhšie, chvália ho a povzbudzujú. Pri nadväzovaní kontaktu stoja alebo sedia pri ňom tak, aby na nich dobre videl. Keď si napríklad kreslí alebo rozmýšľa nad zadanou úlohou neprerušujú ho v činnosti a dávajú mu dostatok času na jej vykonanie. 
Zhrnutie: Aleš je chlapec miernej, uzavretejšej povahy, ktorý nastúpil do tohto zariadenia nedávno – pred dvomi rokmi. Za ten čas robí pokroky či už po stránke komunikačnej, rozumovej, sociálnej a veľký pokrok nastal v hygienických návykoch, čo bolo u chlapca do veľkej miery zanedbané. Spolupráca s rodinou sa tiež zlepšila a medzi zariadením a rodinou sa vytvorila dôvera. Na zlepšenie komunikatívnych kompetencií žiaka sa využíva forma totálnej komunikácie. S Alešom sa pracovníčky dorozumievajú mimikou, gestikou, hovoreným slovom, pomocou obrázkov fotiek... V komunikácii robí žiak pokroky, ale prognóza vzhľadom k veku je taká, že ďalší vývoj v oblasti dorozumievania sa s okolím sa nepredpokladá. V zariadení si zvykli na využívanie totálnej komunikácie s Alešom a vďaka tomu, že Aleš vie teraz ľahšie vyjadriť svoje pocity, potreby je teraz menej uzavretý, v lepšej nálade ako bol pred dvomi rokmi, keď do zariadenia nastúpil. Hovorenej reči rozumie, ale mám pocit že ju často nevníma a je mu niekedy potrebné zopakovať vetu niekoľko krát, aby zareagoval. Máva lepšie a horšie dni, do zariadenia chodieva rád, pravidelne, často ale býva chorý a ostáva doma. 
 









Kazuistika 3

Meno: Veronika
Rok narodenia: 1994
Diagnóza: stredne ťažké mentálne postihnutie, mozgová obrna (kvadruparetická forma), inkontinencia, epilepsia
Systém komunikácie: komunikácia pomocou bazálnej stimulácie

Rodinná anamnéza: Veronika žije spolu s oboma rodičmi a sestrou v Brne. Všetci okrem Veroniky sú zdraví. 

Osobná anamnéza: Veronike bolo diagnostikované ťažké mentálne postihnutie, spastická kvadruparéza a epilepsia. Má vážne narušenú hrubú a jemnú motoriku. Pohybuje sa väčšinou na vozíku. Je odkázaná na pomoc druhých. Pravidelne užíva antiepileptiká. Veronika sa veľmi rada verbálne vyjadruje, ťažko je jej však rozumieť. Hovorí veľmi rýchlo a dychtivo kvôli poruchám dýchania. Je robustnejšej postavy, končatiny sú spastické, nevie pevne uchopiť predmet, na zníženie tonusu jej pomáhajú masáže rúk. Zaujíma sa o to, čo sa deje okolo nej, všíma si ľudí, nadväzuje očný kontakt, vníma každú zmenu, nového človeka v miestnosti, je zvedavá, ak sa jej niečo nepáči vyjadruje to hlasným krikom. Veronika potrebuje pomoc pri obliekaní, jedení, pri vykonávaní hygieny, pohybe atď. V minulosti mala problémy s agresívnymi výbuchmi, to sa ale postupom času zlepšilo a zlepšil sa aj jej vzťah k spolužiakom, aj keď radšej má dievčatá ako chlapcov. Je potrebné s ňou jednať opatrne keď nemá dobrú náladu. V spoločnosti iných žiakov nemá rada, keď sa jej niekto dotýka. Má veľmi rada hudbu, pôsobí na ňu upokojujúco. Vie opakovať texty svojich obľúbených pesničiek a spieva ich spolu s hudbou. U Veroniky je vykonávaná stimulácia orofaciálnej oblasti pomocou rôznych materiálov a pomoc v oblasti vývoja vnemov, napodobňovanie zvukov... 
Vlastné šetrenie: Veronika je zvedavé dievča, ktoré rado rozpráva, ale kvôli respiračným a fonačným problémom tvorby hlasu a slov jej je nedostatočne rozumieť. Hlavným cieľom u tohto dievčaťa je teda upraviť dýchanie a vnímanie vlastného tela tak, aby bolo schopné lepšie komunikovať. Keďže má dievča celkové pohybové problémy a je potrebné sa sústrediť na celé telo, využíva sa u nej metóda bazálnej stimulácie, stimulácia v orofaciálnej oblasti, vytváranie dostatku podnetov zo strany okolia na rozvoj vnímania vlastného tela a okolitých predmetov. Veronika je obmedzená vo všetkých aktivitách, nedokáže sa bez pomoci pohybovať, potrebuje pomoc pri jedení, obliekaní či hygiene. Cvičenia s dievčaťom sú zamerané na rozvoj všetkých zmyslov. Keďže pracovníčky zariadenia už Veroniku dlho poznajú vedia, čo na ňu platí a čo radšej skúšať nemajú, na čo je citlivá a čo má a nemá rada. Keď bola Veronika malá, nedokázala vôbec ovládať svoje telo, bola celá stuhnutá a hlava sa jej vytáčala stále do jednej strany. Pomocou bazálnej stimulácie spravila veľké pokroky, hlavu už dokáže lepšie ovládať, dokáže pohybovať jazykom, aj hrýzť tuhú stravu. Pred jedlom jej niektorá pracovníčka stále hladká tvár, Veronike sa to páči a usmieva sa pri tom, na precvičenie pohybu jazyka jej jazdí prstom, špachtličkou s mäkkým koncom  alebo nejakým iným mäkkým predmetom po vnútornej časti pier, vonkajšej časti zubov pri otvorených ústach. K Veronike sa vždy pristupuje veľmi jemne, dobre u nej fungujú jemné pohyby, pomalé najlepšie bez prítomnosti rušivých podnetov, keďže ona všetko okolo seba vníma a potom ju zaujíma všetko ostatné len nie to o čo sa snaží pracovníčka ju zaujať. Žiačke je tiež pravidelne púšťaná jej obľúbená hudba. Jedná sa stále o tú istú a texty pozná naspamäť už celý personál vrátane Veroniky. Pri týchto pesničkách má dobrú náladu a vždy ožije, teší sa z toho keď ju pracovníčky chvália za to ako pekne spieva a ako jej to ide. Obyčajne býva dievča neutrálne naladené. Nemá rada dotyky chlapcov, a hlasno kričí aby dala najavo, že sa jej to nepáči. Pri bazálnej stimulácii dievča najradšej sedí v guľôčkovom vaku alebo sa položí na matrac. K uvoľneniu tonusu horných končatín ju pracovníčka jemnými pohybmi masíruje od ramena až po dlaň oboma rukami. Po masáži nastáva uvoľnenie a stále sa predlžuje doba uvoľnenia. Dotyk je vnímaný u Veroniky ako významný prostriedok komunikácie. Aj keď jej bazálna stimulácia pomáha hlavne v zlepšení jej somatického stavu, pomocou telesnej stimulácie sa dievča učí pomalšie a zhlboka dýchať, je kľudnejšie a tiež sa zlepšil jej psychický stav. Ľudia pracujúci v zariadení sú jej dôverne známi a cíti sa tu bezpečne. Nemá časté prejavy agresie a častejšie sa usmieva aj keď väčšinou má neutrálnu náladu. Pracovníčky tiež vedia lepšie reagovať na Veronikine potreby a lepšie jej rozumejú. Keď sa dievčaťu niečo nepáči rozhadzuje rukami, zvýši sa frekvencia dýchania. Všetky činnosti, ktoré sú s Veronikou vykonávané sú vždy sprevádzané hovoreným slovom, vždy jej pracovníčka oznámi čo sa s ňou bude robiť a pýta sa jej či sa jej to páči, vidí jej reakcie a podľa toho ďalej pokračuje. Bazálna stimuláciu, ktorú pracovníčky prevádzajú pôsobí ako hra, ako komunikácia s jedincom pomocou dotykov, správnych, nacvičených a už automatických pohybov a reakcií, ktoré sú vykonávané skôr intuitívne ako podľa nejakých predpisov a príručiek. 
Zlepšenie komunikácie pomocou bazálnej stimulácie:
Bazálna stimulácia u Veroniky sa zameriava okrem iného aj na rozvoj komunikačných schopností. Je doplnená rôznymi technikami orofaciálnej stimulácie na rozvoj správneho spôsobu prijímania potravy za pomoci alternatívnych stimulačných pomôcok. Vnímaním svojho okolia sa u Veroniky vytvára pocit istoty a pokoja, je uvoľnenejšia, zmierni sa dýchavičnosť, zlepšuje sa komunikácia s okolím. Na stimuláciu a navodenie vnímania periférie tela je Veronika uložená na žinenku na chrbát a obložená mäkkými podlhovastými vankúšmi, pod hlavou vankúšom v tvare podkovy. Manipulácia s Veronikou je fyzicky náročná, pracovníčky už majú nacvičené pohyby aby ju mohli dostať z vozíka na žinenku a naopak. Väčšinou si pomáhajú elektrickým zdvihákom. Radosť Veronika vyjadruje tlieskaním, nespokojnosť krikom. Dievča veľmi rado a veľa rozpráva, veci komentuje, pýta sa na veci ktoré ju zaujímajú. Dokáže sa vyjadrovať verbálne, nie je jej však dobre rozumieť kvôli plytkému a zrýchlenému dychu. Pri akejkoľvek činnosti bazálnej stimulácii sa pracovníčky venujú ustavičnému sledovaniu reakcií dievčaťa na daný pohyb, polohu, hudbu, či jej prekáža alebo neprekáža prítomnosť ďalších ľudí, v miestnosti je vždy dostatočne teplo a snažia sa o akýkoľvek aj keď len minimálny rozvoj a navodenie príjemných pocitov. Pri bazálnej stimulácii sa riadia individualitou dievčaťa, znalosťami o jeho zdravotnom stave, o tom, kedy malo naposledy epileptický záchvat a o všetkých možných stimuloch, ktoré by ho mohli spôsobiť, čo sa dialo napríklad cez víkend doma, či sa nestalo niečo závažné... Na efektívnu prácu s dieťaťom je dôležité  zistenie čo najväčšieho množstva informácií o ňom čo vyžaduje tiež komunikáciu a spoluprácu s rodinou. 
Zhrnutie: Jedným z komunikačných systémov vo veľkej miere využívaným v zariadení je bazálna stimulácia. U Veroniky sa táto forma osvedčila a využíva sa na dennej báze. Bazálna stimulácia je využívaná na celkové zlepšenie telesného aj duševného stavu dieťaťa. Pomocou rôznych techník sa u dievčaťa zlepšuje vnímanie vlastného tela aj priestoru, činnosti sú zamerané na zlepšenie pohybov a navodenie správnych návykov v orofaciálnej oblasti, tiež na oblasť dýchania a uvoľnenie stuhnutých končatín dievčaťa. Tieto činnosti vykonávajú zamestnankyne intuitívne a veľmi individuálne. To čo dobre pôsobí na jedno dieťa môže opačne pôsobiť na druhé. Sú to či už rôzne zvuky, farby, polohy, dotyky, vibrácie či materiály s ktorými pracujú. Preto je tu dôležitým faktorom trpezlivosť a dobrá komunikácia s rodičmi, ktorí informujú zamestnancov čoho sa je lepšie vyvarovať a čo má dieťa rado. Vytvára sa tak medzi dieťaťom a zamestnancom dôvera a je dôležité porozumenie, citlivosť a rešpektovanie obmedzení, nálad a tiež uvedomovanie si mieru zodpovednosti za daného zverenca. Komunikácia musí viesť k výsledkom, musí byť efektívna a prispôsobovať sa „nastaveniu“ dieťaťa. Pri všetkých úkonoch a manipulácii s dieťaťom sa postupuje na základe jeho diagnózy, pridružených ochoreniach, momentálneho stavu a všetkých možných informácií, ktoré o dieťati zamestnanec má. 

4.4 Záver šetrenia, odporučenie pre pedagogickú prax

        Výskumné šetrenie sa zaoberalo využitím alternatívnej a augmentatívnej komunikácie v zariadení pre žiakov s kombinovanými vadami. Výskum prebiehal formou kvalitatívneho šetrenia. Na spracovanie výskumnej časti bolo využité pozorovanie a rozhovory s pracovníčkami zariadenia, poprípade rodičmi žiakov.  V tejto práci sú opísané 3 prípadové štúdie žiakov podobného veku, ktorí využívajú rôzne formy alternatívnej či augmentatívnej komunikácie. Cieľom bolo zistiť aké formy komunikácie sa využívajú u jednotlivých žiakov; ktoré formy týmto žiakom vyhovujú; aké sú možnosti AAK v praxi, či sa aj využívajú a akým spôsobom sa vytvára impresívna zložka komunikácie u žiakov, ak sa vôbec vytvára. 


Téza č. 1: Formy komunikácie s jednotlivými žiakmi sú rozličné a závisia na diagnóze, momentálnom stave dieťaťa, hĺbke mentálneho postihnutia a ďalších rozličných faktoroch.   

Pri skúmaní a pozorovaní jednotlivých prípadov žiakov s viacnásobným postihnutím je dôležitým faktorom pre dosiahnutie úspechov v každej zložke ich osobnosti, nie len v komunikácii, individuálny prístup. Spoločným znakom všetkých pozorovaných jedincov je kombinované postihnutie a nerozvinutá reč, inak sa deti od seba líšia či už povahovo, rodinným zázemím, forme a včasnosti poskytnutia podpory v komunikácii, pohlavím, druhom postihnutia... Výber komunikačného systému záleží od všetkých týchto faktorov, od využitia schopností a možností dieťaťa sa daný systém naučiť používať, na neho reagovať a na schopnosti pedagógov vytvoriť dostatočne zaujímavé podmienky pre žiakov, aby spolupracovali. U každého z pozorovaných žiakov sa využíva rozličná forma komunikácie, vyhovuje im iný prístup, majú radi iné hračky, iné činnosti, stupeň porozumenia neverbálnej či verbálnej reči je rôzny, rozlične vyjadrujú svoje pocity, nálady, súhlas, nesúhlas, úroveň hrubej aj jemnej motoriky je tiež odlišná a je dôležitým faktorom pri forme a tvorbe dorozumievania sa s okolitým svetom. Sociálne prostredie, z ktorého pochádzajú má na žiakov značný vplyv; ich sociálne, hygienické, seba-obslužné schopnosti, ochota a možnosti spolupráce rodiča a najbližšej rodiny.

Téza č. 2: Žiakovi s poruchou autistického spektra vyhovuje iná forma komunikácie ako žiakom s odlišným druhom kombinovaného postihnutia. 

Ako už bolo spomenuté je zrejmé, že sa nedá použiť jedna forma komunikácie u všetkých žiakov s kombinovaným postihnutím. Dieťa s poruchou autistického spektra sa už pri krátkodobom pozorovaní odlišuje od žiakov s inou formou ťažkého postihnutia. Je však nutné dodať, že rozdiely sú aj medzi osobami s autizmom, každý autista sa od seba líši, má ľahšiu či ťažšiu formu postihnutia, prejavuje sa rozdielne a preto je k nemu potrebné individuálne pristupovať a nahliadať. V tomto konkrétnom prípade je najväčší rozdiel v komunikácii v jeho forme. Chlapec sa nikdy nenaučil verbálne rozprávať, ale za pomoci pedagógov, rodičov a iných špecialistov sa naučil alternatívny komunikačný systém VOKS. Chlapec ho využíva v škole či doma a pomáha mu k zlepšeniu samostatnosti. Pomocou výmenného obrázkového systému dokáže čítať, počítať, orientovať sa v menách spolužiakov, názvoch zvierat, farbách, častiach oblečenia či častiach ľudského tela. Adam ľahko chápe tomuto obrázkovému systému a pomáha mu pri každodennom živote či už v škole alebo mimo nej. Z vybraného vzorku pozorovaných žiakov tento systém vyhovuje iba Adamovi.

Téza č. 3: V zariadení sa využíva hlavne forma bazálnej stimulácie a totálna komunikácia.

Táto téza sa potvrdila. V zariadení sa u väčšiny žiakov využívajú všetky možné prostriedky k využitiu rozvoja komunikačných schopností žiakov ako sú obrázky, piktogramy, fotografie, komunikačné listy, globálna metóda čítania, informačné tabule, mimika, gestika, očný kontakt, hovorená reč, canisterapia, hudba, básničky... Záleží hlavne na tom čo ktoré dieťa zaujíma, aká je jeho momentálna nálada. Keďže zariadenie navštevujú osoby s rôznymi problémami motoriky a je u nich dôležité navodenie pokoja, sústredenia, uvoľnenie spazmov, pocit bezpečia, tepla a rozvoj vnímania, bazálna stimulácia je využívaná na dennej báze počas celého dňa. 

Téza č. 4: Impresívna zložka reči, teda schopnosť vnímať reč druhých a porozumieť jej sa u daných prípadoch rozvíja celý život a záleží na neustálom precvičovaní, opakovaní a záujmu zo strany okolia a hlavne rodiny. 

Schopnosť vnímať a porozumieť reči druhých sa podľa môjho názoru a pozorovania jednotlivých prípadov rozvíja rozdielne a primárnu úlohu tu hrá trpezlivosť, neustále opakovanie, spolupráca rodičov a motivácia žiakov. Dôležitým faktorom je pochvala a odmena za správne pochopenie a reakciu žiaka na požiadavku, úlohu zadanú učiteľom. Organizácia v edukácii, denný harmonogram, vytvorená dôvera k pracovníčkam zariadenia, objavovanie nových vecí, poznávanie samých seba a svojho okolia sú ďalšími faktormi, ktoré prispievajú aj k rozvoju impresívnej zložky reči.

        










ZÁVER
        Osoby s diagnózou kombinovaného postihnutia a ich rodiny sú celý život sprevádzané problémami či už zdravotnými, sociálnymi, ekonomickými... Druh, stupeň či forma tohto postihnutia je u každého jedinca iná, odlišuje sa príčinou, dobou vzniku postihnutia, jeho prejavmi atď. Vyžaduje si preto individuálny prístup a pôsobenie na jeho telesnú, psychickú či sociálnu stránku života, na jeho vývin a rozvoj. Osoby s kombinovaným postihnutím majú zníženú kvalitu života, ťažkosti s nadväzovaním a udržiavaním vzťahov, zníženú schopnosť pracovať a zaradiť sa do bežného fungovania v spoločnosti. K zlepšeniu týchto problémov a lepšiemu pochopeniu vnímania samého seba a okolia pomáha schopnosť komunikovať. Keďže sa u týchto osôb verbálna komunikácia rozvíja problémy alebo vôbec, využívanie foriem alternatívnej a augmentatívnej komunikácie  ich kvalitu života dokáže pozitívne ovplyvniť a zmeniť. 
        Diplomová práca sa venuje druhom, formám a možnostiam komunikácie žiakov s kombinovaným postihnutím. Alternatívna, teda náhradná a augmentatívna, teda podporná komunikácia je názov pre mnoho spôsobov komunikácie, ktoré hovorenú reč buď sprevádzajú, podporujú či nahrádzajú. Podstatou AAK je využiť možnosti a schopnosti človeka na čo najefektívnejšiu komunikáciu. Formy AAK využíva v podstate každý človek – sú to rôzne gestá, mimika, očný kontakt, neverbálna komunikácia... Značne je využívaná v zemi, v ktorej sa nedorozumieme hovorenou rečou a preto nám neostáva nič iné iba sa vyjadriť nejako inak za pomoci všetkých možností, či už ako sa hovorí „rukami, nohami“ alebo za pomoci obrázkov, ukazovania, krútením hlavou, pantomímy... Keď človek našim snahám o dorozumenie sa však pochopí zle, poprípade vôbec, sme z toho unavení, nervózni, nahnevaní, máme zlú náladu a sme bezradní. Preto pri osobách, ktoré sa z rôznych príčin nevedia vyjadrovať verbálne slovom je tak dôležité, aby sa správne naučili inej forme reči, aby vedeli vyjadriť svoje pocity, nálady, túžby, súhlas, odpor, svoje myšlienky a názory. Keďže druhov náhradnej a sprievodnej komunikácie je veľa, väčšina z nich sa pri využívaní kombinuje. V tejto práci som sa snažila zistiť, ktoré formy AAK sa využívajú u jednotlivých žiakov, ako im vyhovujú, čo všetko pomocou nich dokážu a čo je potrebné na to, aby boli schopné sa takejto reči naučiť. 
        Naučiť sa efektívne využívať hociktorú formu AAK je časovo náročná záležitosť, vyžaduje vysokú mieru trpezlivosti, schopnosť dieťa motivovať, stále ho rozvíjať a podporovať v jeho schopnostiach. Ide či už o samotné dieťa, ale aj o jeho rodinu, učiteľov a okolie, proste každého komunikačného partnera. 
        Vo výskumnej časti tejto diplomovej práce som sa snažila opísať tri prípady osôb, ktoré využívajú ku komunikácii či už alternatívnu alebo augmentatívnu formu. Všetky sa od seba líšia a primárne uprednostňujú inú formu dorozumievania sa. V prvom prípade ide o chlapca, ktorý primárne využíva formu alternatívnej komunikácie VOKS – výmenný obrázkový komunikačný systém. Ide o chlapca s poruchou autistického spektra, epilepsiou a a ťažkým mentálnym postihnutím. Určená forma komunikácie mu vyhovuje a podľa slov otca a zamestnankýň mu ide dobre a ľahko keď sa mu chce. Chlapec je miernej povahy, neprejavuje sa agresívne, má veľmi rád zvieratá a VOKS mu pomáha pri každodennom živote či už v škole alebo doma. Druhý prípad je chlapec s ťažkým mentálnym postihnutím, hemiparetickou mozgovou obrnou a epilepsiou. U tohto mladého muža sa využívajú všetky možné formy komunikácie, na ktoré sú už v zariadení zvyknutí a ktoré po nejakej dobe začala používať aj chlapcova mama a babka s ktorými žije. Podľa mojich pozorovaní sa s ním pracovníčky vedia dobre dorozumieť, cudziemu človeku ako napríklad mne by však robilo veľký problém vedieť odhadnúť čo sa mi Aleš snaží povedať alebo čo znamenajú jeho jednotlivé reakcie. Treťou pozorovanou bolo mladé dievča s diagnózou stredne ťažkého mentálneho postihnutia a kvadruparetickej mozgovej obrny. V zariadení sa na dennej báze využíva bazálna stimulácia, teda koncept, ktorý sa sústreďuje na všetky oblasti ľudských potrieb. Podporuje hlavne vnímanie samého seba a okolia klienta, komunikáciu a pohybové schopnosti. Je prispôsobený veku a zdravotnému stavu človeka. U Veroniky šlo hlavne o uvoľnenie spazmov, navodenie kľudu, zlepšenie dýchania a celkové uvoľnenie. Dievča na rozdiel od predošlých dvoch chlapcov veľmi rado verbálne komunikuje, hovorí však veľmi rýchlo, dýchavične a je jej ťažko rozumieť. Je u nej snaha dosiahnuť to, aby dýchala zhlboka, zlepšiť jej už čím ďalej menej sa opakujúce návaly agresivity, aby sa skvalitnilo jej prežívanie a nedošlo k úbytkom už naučených schopností. Všetky pozorované prípady budú závislé od pomoci druhých po celý život,  ten život ale vďaka možnosti a schopnosti vyjadriť sa majú kvalitnejší a zrozumiteľnejší.        




ZHRNUTIE
        Diplomová práca pojednáva o možnostiach komunikácie žiakov s kombinovaným postihnutím. Je rozdelená do troch teoretických a jednej praktickej časti. Prvá kapitola je venovaná formám komunikácie a komunikačným schopnostiam jedincov s kombinovaným postihnutím. V druhej kapitole je charakterizované viacnásobné postihnutie, špecifiká komunikácie a možnosti vzdelávania žiaka s týmto druhom postihnutia, špeciálne-pedagogická diagnostika. Rôzne systémy alternatívnej a augmentatívnej komunikácie, iné prostriedky k osvojovaniu reči a komunikatívne kompetencie sú vymedzené v tretej časti. Štvrtá kapitola má empirický charakter a tvorí ju kvalitatívne výskumné šetrenie, ktorého cieľom bolo zistiť aké komunikačné systémy a druhy komunikácie sú využívané u konkrétnych troch prípadov šetrenia. 

SUMMARY
        The thesis deals about communication ways for children with combined disabilities. This thesis is divided into three theoretical and one empirical chapter. The first chapter is dedicated to the communication forms and communication abilities of people with combined disabilities. In the second chapter, there is described the combined disability, the communication specifics and possibilities of education for the individuals with the combined disability, special – educational diagnosis. Various systems of alternative and augmentative communication, other ways of speech acquire and communicative competences are specified in the third chapter. The chapter four has empirical character and is constituted by qualitative research. The main goal of this thesis was to identify which communication systems and forms has been used in specific three cases of the research. 

